text:
Ŵakajipereka na mtima Wose ku Ghana
KASI walipo mubali panji mudumbu uyo mukumanya kuti wakasamirapo ku charu chinyake uko kukukhumbikwa ŵapharazgi ŵanandi ŵa Ufumu? Kasi muli kujifumbapo kuti: ‘Chifukwa wuli ŵakujipeleka kuti ŵakateŵetere ku charu chinyake? Kasi ŵakunozgekera wuli? Kasi nane ningachitako uteŵeti uwu?’ Kuti tisange mazgoro gha mafumbo agha, tingachita makora kufumba ŵabali na ŵadumbu awo ŵali kuchitapo mulimo uwu. Pulikani ivyo ŵanyake awo ŵali kuchitapo mulimo uwu ŵakayowoya.
CHIFUKWA WULI ŴAKAJIPELEKA?
Kasi ntchivichi chikamupangiskani kuti mukateŵetere ku charu chinyake? Amy wa ku United States, pasono wali na vyaka vya m’ma 30, ndipo wakuteŵetera ku Ghana. Iyo wakati: “Kwa vyaka vinandi, nkhaghanaghaniranga kukateŵetera ku charu chinyake, kweni nkhawonanga kuti ningakwaniska yayi.” Kasi ntchivichi icho chikamovwira kuti wasinthe maghanoghano? Amy wakati: “Mu 2004, mbumba yinyake ku Belize yikanichema kuti nkhachezge na kuchita nawo upayiniya kwa mwezi umoza. Nkhazomera na kuluta, ndipo vikanozga chomene kuteŵetera nawo. Pakati pajumpha chaka chimoza, nkhasamukira ku Ghana kukateŵetera nga mupayiniya.”
Mudumbu Stephanie wa ku United States wali na vyaka vya m’ma 20. Mudumbu uyu wakasanda umoyo wake ndipo wakawona kuti wali na nkhongono ziwemi kweniso walije udindo wakupwelelera mbumba. Wakawonaso kuti wangachita vinandi pakuteŵetera Yehova. Ivi vikamovwira kuti wasame na kukateŵetera ku Ghana. Filip na muwoli wake Ida, kwawo nkhu Denmark. Nyengo zose mbumba iyi yikaghanaghaniranga vyakusama na kukateŵetera uko kukukhumbikwira ŵapharazgi ŵanandi. Filip na Ida nawo ŵakasanda ivyo ŵangachita kuti ŵafiske ivyo ŵakakhumbanga. Filip wakati: “Mwaŵi ukati wasangika wakuti tikateŵetere ku charu chinyake, vikaŵa nga kuti Yehova wakutiphalira kuti: ‘Lutaninge!’” Mu 2008 ŵakasamira ku Ghana uko ŵakateŵeterako vyaka vyakujumpha vitatu.
Mubali Hans na muwoli wake Brook, ŵali na vyaka vya m’ma 30, ndipo ŵakuchita upayiniya ku United States. Mu 2005 ŵakaŵa mu gulu la ŵanthu awo ŵakawovwira ŵabali na ŵadumbu awo ŵakasangana na suzgo chifukwa cha chimphepo cha Hurricane Katrina. Pamasinda, ŵakapempha kuti ŵakawovwire pa mulimo wakuzenga mu vyaru vinyake, kweni ŵakachemeka yayi. Mubali Hans wakati: “Pamanyuma, tikakhozgeka chomene na nkhani iyo yikayowoyeka pa ungano wachigaŵa. Nkhani iyi yikati Themba Davide likazomerezga lati lakanizgika kuzenga tempile ndipo likasintha chilato chake. Fundo iyi yikatovwira chomene kumanya kuti ntchamachitiko kusintha vilato vinthu vyauzimu.” (1 Mid. 17:1-4, 11, 12; 22:5-11) Brook wakati: “Yehova wakakhumbanga kuti tichite uteŵeti unyake.”
Mubali Hans na muwoli wake Brook ŵakakhozgeka chomene ŵakati ŵapulika vinthu viwemi ivyo vikuchitikira ŵabali na ŵadumbu awo ŵakuteŵetera mu vyaru vinyake. Ntheura nawo ŵakamba kudokera kukachita upayiniya mu charu chinyake. Mu 2012, ŵakasamira ku Ghana uko ŵakateŵetera kwa myezi yinayi mu mpingo wa chiyowoyero chamawoko. Nangauli ŵakawelera ku United States, kweni ivyo vikaŵachitikira apo ŵakateŵeteranga ku Ghana, vikaŵakhozga chomene kuti ŵalutilire kuŵika vinthu vya Ufumu pa malo ghakwamba mu umoyo wawo. Pamanyuma, ŵakawovwirapo kuzenga ofesi ya munthavi ya Ŵakaboni ŵa Yehova ku Micronesia.
ŴAKACHITAPO KANTHU KUTI ŴAFISKE IVYO ŴAKAKHUMBANGA
Kasi mukanozgekera wuli? Mudumbu Stephanie wakati: “Nkhapenjerezga nkhani mu Gongwe la Mulinda izo zikulongosora za ŵanthu awo ŵakuteŵetera uko kukukhumbikwira ŵapharazgi ŵanandi.” * Wakayowoyaso kuti: “Nkhadumbiskana na ŵalara, kweniso mulaŵiliri wa dera na muwoli wake kuti nkhukhumba kukateŵetera ku charu chinyake. Kweniso kanandi para nkhulomba, nkhaphaliranga Yehova vilato vyane.” Stephanie wakalutilira kuleka kugura vinthu vinandi kuti wasunge ndalama zakuti zikamovwire kuteŵetera ku charu chinyake.
Mubali Hans wakati: “Tikalomba kwa Yehova kuti watovwire kuluta kulikose uko iyo wangakhumba. Tikamuphalirangaso mu lurombo deti ilo tikakhumbanga kwambira uteŵeti.” Hans na muwoli wake ŵakalemba makalata na kutumizga ku maofesi ghamunthavi ghanayi kupempha uteŵeti. Mulyango ukaŵajulikira ku Ghana. Pakwamba ŵakaluta ku Ghana kukachezgako dankha kwa myezi yiŵiri. Hans wakati: “Tikakondwa chomene kuteŵetera na ŵabali na ŵadumbu ku Ghana, ntheura tikakhalako kwa myezi yakujumpha yiŵiri.”
Mubali George na muwoli wake Adria mba ku Canada, ndipo ŵali na vyaka vya m’ma 30. Iwo ŵakamanyanga kuti Yehova wakutumbika awo ŵakukhumba waka kumuteŵetera yayi, kweni awo ŵakukhumba na kuchitapo kanthu. Ntheura George na Adria ŵakachitapo kanthu kuti ŵafiske chilato chawo. Ŵakafumba mudumbu munyake uyo wakateŵeteranga ku Ghana. Ŵakamufumba mafumbo ghanandi kuti ŵamanye ivyo vikukhumbikwa pambere ŵandasame. Kweniso ŵakalembera makalata ku ofesi ya munthavi ya ku Ghana na Canada. Adria wakati: “Pamanyuma tikalutilira kuchepeska vinthu vinyake pa umoyo withu ndipo tikaleka kukhumba vinandi.” Chifukwa chakuti ŵakachitapo kanthu, ŵakakwaniska kusamira ku Ghana mu 2004.
KUMARANA NA MASUZGO
Kasi mukasangana na masuzgo wuli mukati mwasama, ndipo mukamarana nagho wuli? Pakwamba Amy wakasuzgikanga na phukwa. Iyo wakati: “Vinthu vyose vikaŵa vyachilendo.” Kasi ntchivichi icho chikamovwira? Amy wakati: “Ŵabali ŵane ŵakaniyimbiranga foni ndipo ŵakanikhozganga chomene. Iwo ŵakaniphaliranga kuti ŵakuwonga uteŵeti uwo nkhuchita. Ivi vikanovwira kuti nyengo zose nikumbukirenge chilato chane. Pamasinda nkhamba kuchezga na ŵabali ŵane pa kompyuta uku tikuwonana. Pakuti tikawonananga, nkhaleka kudandawura vyakuti ŵabali ŵane ŵali kutali.” Amy wakayowoyaso kuti wakaŵa paubwezi na mudumbu munyake mu mpingo uyo wakamanyangako tunandi pa nkhani ya mitheto ya ku Ghana. Mudumbu uyu wakawovwira Amy kuti wamanye makora umo wangakhalira na ŵanthu ŵa ku Ghana. Amy wakati: “Usange nazizwa na umo ŵanthu ŵanyake ŵakuchitira vinthu, nyengo zose nkhalutanga na kufumba kwa mudumbu uyu. Iyo wakanovwira kuti nimanye vithu ivyo ningachita panji kugega kuti nilutilire kukondwa na uteŵeti wane.”
Ŵakati ŵasamira ku Ghana, George na muwoli wake Adria ŵakalongosora kuti pakwamba umoyo ukaŵa wakusuzga chomene. Mudumbu Adria wakati: “Tikaleka kuchapira mashini, m’malo mwake tikamba kuchapa na mawoko. Kweniso tikawonanga kuti chakurya chikachedwanga chomene kuti chiphye kuluska umo tikazgoŵelera. Ndipouli, tikazgoŵera pakati pajumpha nyengo.” Mudumbu Brook wakati: “Nangauli nyengo zinyake tikusangana na masuzgo apo tikuchita upayiniya, kweni tili na umoyo wakukhorweska. Para tikughanaghanira vinthu viwemi ivyo vyatichitikira, tikuwona kuti mbusambazi ukuru chomene.”
UWEMI WAKUTEŴETERA KU CHARU CHINYAKE
Chifukwa wuli mukuchiska ŵanji kukateŵetera ku charu chinyake? Mudumbu Stephanie wakati: “Nkhukondwa chomene kupharazga na kusambizga ŵanthu awo ŵakhumba nadi kumanya unenesko wa mu Baibolo. Nkhuwona kuti nkhachita makora chomene kusama na kuteŵetera uko kukukhumbikwira ŵapharazgi ŵanandi.” Mu 2014, Stephanie wakatengwa kwa Aaron, ndipo pasono ŵakuteŵetera lumoza pa Beteli.
Mudumbu Christine wa ku Germany, ni mupayiniya uyo wali na vyaka vya m’ma 30. Christine wakateŵeteranga ku Bolivia pambere wandasamukire ku Ghana. Iyo wakati: “Chifukwa chakuti nkhakhalanga kutali na ŵabali ŵane, vikanovwira kuti nyengo zose nigomezgenge chomene Yehova. Sono Yehova ni mubwezi wane wapamtima kuluska kale. Nawonaso kuti ŵanthu ŵa Yehova ŵakukolerana chomene. Nakuti Yehova wanitumbika chomene chifukwa chakumuteŵetera.” Pasono Christine wali kutengwa kwa Mubali Gideon, ndipo ŵakulutilira kuteŵetera ku Ghana.
Filip na muwoli wake Ida ŵakayowoya ivyo ŵakachita kuti ŵawovwire awo ŵakusambira nawo Baibolo kukura mwauzimu. Iwo ŵakati: “Pakwamba tikasambizganga ŵanthu 15 panji kujumpha. Kweni tikasintha na kwamba kusambizga waka ŵanthu ŵambura kujumpha 10 kuti tiŵe na nyengo yakukwana yakuŵasambizga makora.” Kasi ivi vikawovwira wuli ŵasambiri ŵa Baibolo? Mubali Filip wakati: “Nkhasambiranga Baibolo na munyamata munyake zina lake Michael. Tikasambiranga zuŵa lililose ndipo wakanozgekeranga makora. Tikamalizga kusambira buku la Baibolo Likusambizgachi? mu mwezi umoza pera. Pamanyuma, Michael wakaŵa mupharazgi wambura kubatizika. Apo nkhalutanga nayo kakwamba kukapharazga, Michael wakanipempha kuti: ‘Kasi mungakanovwirako kusambizga ŵasambiri ŵane ŵa Baibolo?’ Nkhazizwa chomene ndipo nkhamulaŵiska kumaso. Michael wakaniphalira kuti wakusambizga ŵanthu ŵatatu Baibolo ndipo wakukhumba kuti nimovwire kuti waŵasambizgenge makora.”
Mudumbu Amy wakalongosora ivyo vikamovwira kumanya kuti ku Ghana kukukhumbikwira nadi wovwiri. Iyo wakati: “Pamanyuma pa nyengo yichoko waka kufuma apo nkhafikira ku Ghana, tikapharazga mu muzi unyake ndipo tikapenjanga chomene ŵanthu awo ŵali na suzgo la kupulika panji kuti ŵakumangwa. Mu muzi umoza pera, tikasanga ŵanthu 8!” Amy wali kutorana na Mubali Eric ndipo wose mbapayiniya ŵapadera. Ku Ghana kuli ŵapharazgi ŵakumangwa ŵakujumpha 300. Amy na mfumu wake Eric ŵakovwira mpingo wachiyowoyero cha mawoko. Kweniso ŵakovwira ŵanthu ŵanyake ŵakumangwa awo ŵakunweka na makani ghawemi. Apo Mubali George na muwoli wake Adria ŵakateŵeteranga ku Ghana, ŵakawona kuti ŵangakwaniska kuchita umishonale. Ntheura ŵakakondwa chomene kupokera kalata yakuŵachema kuti ŵakanjire kilasi la nambara 126 la Sukulu ya Giliyadi. Pasono ŵakuchita umishonale ku Mozambique.
CHITEMWA NDICHO CHIKAŴACHISKA
Ntchakunotheska chomene kuti ŵabali na ŵadumbu ŵanandi ŵakujipeleka kukateŵetera mu vyaru vinyake. Iwo ŵakovwirana na ŵabali na ŵadumbu ŵa mu vyaru ivyo ŵakuteŵeterako ndipo ŵakuŵikapo mtima pa mulimo wakuvuna. (Yoh. 4:35) Pa avereji, ŵanthu 120 ŵakubatizika sabata yiliyose ku Ghana. Padera pa ŵabali na ŵadumbu 17 awo ŵali kusamira ku Ghana, paliso ŵanandi pa charu chose awo ŵajipeleka “na mtima wose” kuteŵetera Yehova chifukwa ŵakumutemwa. Ŵakuteŵetera uko kukukhumbikwira ŵapharazgi ŵanandi ŵa Ufumu. Yehova wakukondwa chomene chifukwa cha mzimu wakujipeleka wa ŵabali na ŵadumbu aŵa.—Sal. 110:3; Zinth. 27:11.
^ ndime 9 Wonani nkhani zakuti, “Kasi Mungakateŵetera Uko Kukukhumbikwa Ŵapharazgi Ŵanandi?” na “Kasi Mungambukira ku Makedoniya?” mu Gongwe la Mulinda la Epulero 15 na Disembala 15, 2009.


c: text/html

text:
19 Ahabu+ wakaphalira Yezebeli+ vyose ivyo Eliya wakachita na umo wakakomera ntchimi zose na lupanga.+2 Penepapo Yezebeli wakatuma thenga kwa Eliya, wakati: “Ŵachiuta ŵachite ntheura kwa ine na kusazgirapo, usange namachero kuzakafika nyengo yanthena iyi nindakuzgore iwe nga njumoza* wa iwo.”3 Eliya wakawopa chomene, ntheura wakawuka, wakachimbira kuponoska umoyo wake.+ Wakafika ku Beyere-sheba,+ wa kwa Yuda,+ ndipo wakaleka muteŵeti wake kwenekura.4 Iyo wakenda ulendo wa zuŵa limoza kuya ku mapopa, wakafika na kukhala musi mwa khuni la msankhanya. Penepapo wakapempha kuti wafwe waka. Wakati: “Mbwenu! A Yehova, uwuskanimo sono umoyo wane,+ pakuti ine nili muwemi kuluska ŵasekuru ŵane chara.”5 Penepapo wakagona tulo phwefu musi mwa khuni la msankhanya. Kweni mwamabuchi mungelo wakamukhwaska,+ wakati kwa iyo: “Wuka urye.”+6 Wakati walaŵiska, wakawona kuti ku mutu wake kuli kachibama pa malibwe ghamoto kweniso kachiŵiya ka maji. Wakarya na kumwa, ndipo wakagonaso.7 Mungelo wa Yehova wakizaso kachiŵiri na kumukhwaska, wakati: “Wuka urye, pakuti ulendo uŵenge ukuru chomene kwa iwe.”8 Ntheura wakawuka, wakarya na kumwa, ndipo na nkhongono za kachakurya kara, wakenda mazuŵa 40, muhanya na usiku, m’paka wakafika ku Horebu, phiri la Chiuta waunenesko.+9 Kwenekura wakanjira mu mphanji+ na kugona. Penepapo mazgu gha Yehova ghakiza kwa iyo, kuti: “Kasi ukuchitachi kuno, Eliya?”10 Iyo wakati: “Ine nili na mwamphu chomene pa Yehova Chiuta wa mawumba,+ pakuti ŵanthu ŵa Israyeli ŵataya phangano linu,+ majotchero ghinu ŵabwangandulira pasi, ŵakoma ntchimi zinu na lupanga,+ nakhalapo nekha. Sono ŵakupenja umoyo wane kuti ŵawutore.”+11 Kweni Chiuta wakati: “Fuma, ukimilire pa phiri pamaso pa Yehova.” Wonani, apo Yehova wakajumphanga,+ chimphepo chikuru na chankhongono chikaswanga mapiri na kulindimura majalawe pamaso pa Yehova,+ kweni Yehova wakaŵa mu mphepo yayi. Mphepo yikati yajumpha pakiza chindindindi,+ kweni Yehova wakaŵa mu chindindindi yayi.12 Chindindindi chikati chajumpha pakiza moto,+ kweni Yehova wakaŵa mu moto yayi. Moto ukati wajumpha pakaŵa tumazgu twamyaa, twapasipasi.+13 Eliya wakati wapulika tumazgu, wakadikiska chisko chake na chakuvwara chake,+ wakafuma na kwimilira pa mulyango wa mphanji. Penepapo lizgu likati kwa iyo: “Kasi ukuchitachi kuno, Eliya?”14 Iyo wakati: “Ine nili na mwamphu chomene pa Yehova Chiuta wa mawumba, pakuti ŵanthu ŵa Israyeli ŵataya phangano linu,+ majotchero ghinu ŵabwangandulira pasi, ŵakoma ntchimi zinu na lupanga, nakhalapo nekha. Sono ŵakupenja umoyo wane kuti ŵawutore.”+15 Yehova wakati kwa iyo: “Welera, ulute ku mapopa gha Damaseko. Para wakafika, ukaphakazge Hazayeli+ kuŵa themba pa Siriya.16 Ukaphakazge Yehu+ muzukuru wa Nimushi kuŵa themba pa Israyeli. Ukaphakazgeso Elisha* mwana wa Shafati wa ku Abelu-mehola kuŵa ntchimi mu malo ghako.+17 Waliyose uyo wapona ku lupanga lwa Hazayeli,+ Yehu wamukomenge.+ Waliyose uyo wapona ku lupanga lwa Yehu, Elisha wamukomenge.+18 Nichali na ŵanthu 7,000 awo ŵakhalapo mu Israyeli,+ awo ŵandajikamepo makongono ghawo kwa Baala,+ ndipo milomo yawo yindamufyofyonthepo.”+19 Ntheura wakafumako kura, ndipo wakasanga Elisha mwana wa Shafati apo wakalimanga na vipani 12 vya ng’ombe panthazi pake, ndipo iyo wakaŵa na chipani cha nambara 12. Penepapo Eliya wakaluta kwa iyo na kumuponyera chakuvwara chake.+20 Elisha wakasida ng’ombe na kuchimbilira Eliya, wakati: “Lekani nkhafyofyonthe dankha adada na amama. Kufuma apo, nimulondezganinge.” Eliya wakati: “Luta, welera, kasi ine nachitachi kuti nikukanizge?”21 Ntheura wakawelera, wakatora chipani chimoza cha ng’ombe na kuzikoma, wakatora chakulimira chira na kupembera moto kuti waphikepo nyama, ndipo wakapeleka ku ŵanthu, ŵakarya. Pamanyuma, wakawuka na kulondezga Eliya na kwamba kumuteŵetera.+
Mazgu Ghamusi
^ Panji kuti, “kuzgora umoyo wako nga mbumoyo wa waliyose wa iwo.”

robotstxt: allowed

filter: keep


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
5 Khristu wakatifwatura kuti tiŵe na wanangwa uwu. Ntheura mwimilire nganganga,+ ndipo mungazomerezganga yayi kukakikaso mu joko la wuzga.+
2 Wonani, ine Paulosi, nkhumuphalirani kuti usange mukukhumba kukotoleka, Khristu waŵenge wambura phindu kwa imwe.+
3 Kweniso, nkhuchitira ukaboni munthu waliyose uyo wakukotoleka kuti wakwenera kuchita vyose ivyo Dango likuyowoya.+
4 Mwawukako kwa Khristu, imwe mukukhumba kupimika ŵarunji kwizira mu dango.+ Mwawira kutali na lusungu lwake lukuru.
5 Kweni ise tikulindilira kuŵa ŵarunji pamaso pa Chiuta kwizira mu mzimu utuŵa ndiposo chifukwa cha chipulikano chithu.
6 Chifukwa kwa Khristu Yesu, kukotoleka nkhanthu yayi nesi kuleka kukotoleka,+ kweni chipulikano icho chikugwira ntchito kwizira mu chitemwa.
7 Mukachimbiranga makora chomene.+ Kasi wakamujandizgani ni njani kuti muleke kulutilira kupulikira unenesko?
8 Mwakopeka na Uyo wakamuchemani yayi.
9 Kanthukumusi kachoko waka kakutukumuska bulunga lose.+
10 Nkhugomezga kuti imwe muli mu umoza na Fumu,+ mughanaghanenge vinyake yayi. Kweni uyo wakumutimbanizgani+ wazamupokera cheruzgo chake, nanga wangaŵa njani.
11 Kweni ine ŵabali, usange nichali kupharazga ukotoli, chifukwa wuli nichali kutambuzgika? Ipo chikhuŵazgo cha khuni lakusuzgikirapo+ chamara.
12 Ningatemwa kuti ŵanalume awo ŵakukhumba kumutimbanizgani mphanyi ŵajithena ŵekha.
13 Ŵabali, imwe mukachemeka kuti muŵe ŵanangwa. Muleke kuzgora wanangwa winu uwu kuŵa mwaŵi wa kuchitira makhumbiro gha thupi,+ kweni chitemwa chimuchiskani kuti muteŵeteranenge.+
14 Chifukwa malango ghose ghakufiskika na dango limoza lakuti: “Utemwenge mzengezgani wako nga umo ukujitemwera wamwene.”+
15 Kweni usange mukulumana na kuryana,+ chenjerani kuti muleke kumalizgana.+
16 Kweni nkhuti, lutilirani kwenda mwa mzimu,+ ndipo muchitenge yayi makhumbiro gha thupi.+
17 Chifukwa makhumbiro gha thupi ghakulimbana na mzimu, ndipo mzimu ukulimbana na thupi. Vinthu ivi vikususkana, ntheura vinthu ivyo mukukhumba kuchita ndivyo mukuchita yayi.+
18 Kweniso, usange mukulongozgeka na mzimu, muli pasi pa dango yayi.
19 Sono milimo ya thupi yikuwonekera, ndipo ni uzaghali,+ ukazuzi, ukwakwa,+
20 kusopa vikozgo, kuchita vyamizimu,+ maulwani, zawe, sanji, kukalipa, mphindano, kugaŵikana, kugaluka,
21 bina, uloŵevu,+ kwenda mu viphikiro ivyo mukuŵa vyongo, na vinyake vyanthena.+ Pa vinthu ivi nkhumuchenjezgeranithu, nga umo nkhamuchenjezgerani kale, kuti awo ŵakuchita vinthu ivi ŵazamuhara yayi Ufumu wa Chiuta.+
22 Kweni vipambi vya mzimu ntchitemwa, chimwemwe, mtende, kuzikira, lusungu,+ uwemi, chipulikano,
23 kuzika, na kujikora.+ Palije dango lakususkana na vinthu ivi.
24 Kweniso, awo mba Khristu Yesu, ŵali kukhoma pa khuni thupi pamoza na chilakolako chake na makhumbiro ghake.+
25 Usange tikukhala mwa mzimu, tiyeni tilutilireso kwenda mwakuyana na mzimu.+
26 Tingaŵanga ŵakujiwona yayi,+ ŵakwambiska kuphalizgana,+ nesi kuchitirana bina.
Tumizgani
Tumizgani
Ŵagalatiya 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=48&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D48%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 9 Solomoni wakati wamalizga waka kuzenga nyumba ya Yehova, nyumba ya themba,+ na vyose ivyo Solomoni wakakhumba kupanga,+2 Yehova wakawonekera kwa Solomoni kachiŵiri, nga umo wakawonekera kwa iyo mu Gibiyoni.+3 Yehova wakati kwa iyo: “Napulika lurombo lwako na kuŵeya kwako, ivyo wapempha pamaso pane. Nayituŵiska nyumba iyi, yeneiyo wazenga, naŵikamo zina lane muyirayira.+ Maso ghane na mtima wane viŵenge kwenekuko nyengo zose.+4 Ndipo iwe, usange wendenge pamaso pane nga umo Davide wuso wakendera,+ na mtima wakufikapo+ na kunyoloka,+ pakuchita vyose ivyo nakuphalira,+ kweniso usange ukupulikira malango ghane na vyeruzgo vyane,+5 nane nikhozgenge chitengo cha ufumu wako pa Israyeli muyirayira, nga umo nkhalayizgira Davide awuso, apo nkhati: ‘Pazamusoŵapo chara munthu mu mzere wako wakukhala pa chitengo cha Israyeli.’+6 Kweni usange iwe na ŵana ŵako mwazgoka na kuleka kulondezga ine, ndipo mwaleka kusungilira malango ghane na ulongozgi wane ivyo naŵika panthazi pinu, kweni mukuluta na kukateŵetera ŵachiuta ŵanyake na kuŵasindamira,+7 nidumulenge Israyeli kumufumiskapo pa charu icho nkhamupa.+ Nyumba iyo nayituŵiskira zina lane niyiwuskengepo pamaso pane,+ ndipo Israyeli wazgokenge chinthu icho ŵanthu wose ŵachiyowoyerenge msinjiro* na kuchigoska.+8 Nyumba iyi yizgokenge mahami.+ Waliyose uyo wajumphengepo watenge waka lwaha na kulizga kaluvi, na kuyowoya kuti: ‘Kasi Yehova wachitirachi nthena ku charu ichi na nyumba iyi?’+9 Penepapo ŵatenge: ‘Ntchifukwa chakuti ŵali kumusida Yehova Chiuta wawo, uyo wakafumiska ŵasekuru ŵawo mu charu cha Eguputo, ndipo ŵakalazga ku ŵachiuta ŵanyake, kuŵasindamira na kuŵateŵetera. Lekani Yehova wali kuŵakhizgira soka lose ili.’”+10 Paumaliro wa vyaka 20, mu nyengo iyo Solomoni wakazengera nyumba ziŵiri zira, nyumba ya Yehova na nyumba ya themba,+11 Themba Solomoni likapa Hiramu+ misumba 20 mu charu cha Galileya, pakuti Hiramu themba la Ture likapeleka kwa Solomoni makuni gha sidara na mathabwa gha junipa pamoza na golide linandi chomene kuyana na ivyo Solomoni wakakhumbanga.+12 Sono Hiramu wakanyamuka ku Ture kuti wakawone misumba iyo Solomoni wakamupa, kweni wakakhorwa nayo chara.*13 Ntheura wakati: “Kasi ni misumba wuli iyo wanipa, mubali wane?” Penepapo misumba yira yikamba kuchemeka kuti Charu cha Kabulu* m’paka lero.14 Pa nyengo yira, Hiramu wakatuma kwa themba matalente* 120 gha golide.+15 Iyi ni nkhani ya awo Themba Solomoni likaŵalemba ntchito ya wuzga+ kuti ŵazenge nyumba ya Yehova,+ nyumba yake, Chibumira,*+ linga la Yerusalemu, Hazori,+ Megido,+ na Gezeri.+16 (Farawo themba la Eguputo wakiza na kupoka Gezeri na kuwuwotcha na moto, wakakomaso Ŵakenani+ awo ŵakakhalanga mu msumba uwu. Ntheura wakawupeleka nga ntchawanangwa* chakulayirana na mwana wake,+ muwoli wa Solomoni.)17 Solomoni wakazenga* Gezeri, Beti-horoni+ Wakusika,18 Baalati,+ na Tamara mu mapopa, mukati mu charu,19 kweniso misumba yose ya Solomoni yakusungiramo vinthu, misumba ya magileta,+ misumba ya ŵapamahachi, na chilichose icho Solomoni wakakhumba kuzenga mu Yerusalemu, Lebanoni, na mu charu chose icho chikaŵa pasi pa mazaza ghake.20 Kweni ŵanthu wose awo ŵakakhalapo kwa Ŵaamori, Ŵahiti, Ŵaperizi, Ŵahivi, na Ŵayebusi,+ ŵeneawo ŵakaŵa ŵa kwa Israyeli yayi,+21 mphapu yawo iyo yikasidika mu charu, awo Ŵaisrayeli ŵakatondeka kuŵaparanyirathu, Solomoni wakaŵalemba ntchito nga mbazga m’paka lero.+22 Kweni Ŵaisrayeli, Solomoni wakaŵazgorapo ŵazga yayi.+ Iwo ŵakaŵa ŵankhondo ŵake, ŵateŵeti ŵake, ŵakaronga ŵake, ŵasilikari ŵake ŵakumovwira, na ŵalongozgi ŵa ŵapamagileta na ŵapamahachi.23 Pakaŵa ŵakuru ŵa ŵachiŵiri ku ŵalongozgi awo ŵakalaŵiliranga mulimo wa Solomoni, ŵakapitawo pa ŵanthu awo ŵakagwiranga ntchito. Wose ŵakaŵapo 550.+24 Kweni mwana wa Farawo+ wakafumako ku Msumba wa Davide,+ wakaluta ku nyumba yake iyo Solomoni wakamuzengera. Nyengo yira ndipo Solomoni wakazenganga Chibumira.*+25 Katatu pa chaka,+ Solomoni wakapelekanga sembe zakotcha na sembe zawenenawene pa jotchero ilo wakazengera Yehova.+ Kweniso wakasunkhizganga vyakununkhira pa jotchero ilo likaŵa panthazi pa Yehova. Ntheura wakamalizga nyumba.+26 Themba Solomoni likapangaso ngalaŵa zinandi mu Eziyoni-geberi,+ kufupi na Eloti, mumphepete mwa Nyanja Yiswesi mu charu cha Edomu.+27 Hiramu wakatuma ŵateŵeti ŵake pamoza na ngalaŵa,+ ŵakwendeska ngalaŵa ŵakumanya ntchito, kuti ŵakawovwirane na ŵateŵeti ŵa Solomoni.28 Ŵakaluta ku Ofiri,+ ŵakatorako matalente 420 gha golide na kwiza nagho kwa Themba Solomoni.


text:
VYAKUCHITA PAKUSAMBIRA BAIBOLO
Vyakuchita Pakusambira Baibolo
Chiuta Wakamuzgora
Sambira vya Nehemiya. Iyo wakapemphera kwa Chiuta ndipo wakamuwovwira. Chita dawunilodi nkhani iyi, ŵerenga mu Baibolo na kuwona ivyo vingakovwira.
Vinyake
Kanani Makhumbiro Ghaheni
Ŵerenga nkhani ya Davide na Batisheba ndipo uŵe nga ukuwona ivyo vikachitikanga. Kasi tikusambirapo vichi?
Ŵakaŵa Ŵakukondwa Nangauli Ŵakasuzgikanga!
Kasi ni vichi ivyo vikawovwira Paulosi na Sila kulutilira kuŵa ŵakukondwa nangauli ŵakakumananga na masuzgo?
Chiuta Wakachizga Hezekiya
Kasi nkhani iyi yingakovwira wuli kuti ulombenge makora?


text: 24 Magulu gha mphapu ya Aroni ghakaŵa agha: Ŵana ŵa Aroni ŵakaŵa Nadabu, Abihu,+ Eliyazara, na Itamara.+2 Kweni Nadabu na Abihu ŵakafwa pambere wiskewo wandafwe,+ ndipo ŵakaŵavya ŵana, kweni Eliyazara+ na Itamara ŵakalutilira kuŵa ŵasembe.3 Davide pamoza na Zadoki+ wakufuma mu ŵana ŵa Eliyazara, na Ahimeleki wakufuma mu ŵana ŵa Itamara, ŵakaŵagaŵa mu magulu ghawo gha uteŵeti.4 Pakuti ŵana ŵa Eliyazara ŵakaŵa na ŵalongozgi ŵanandi kuluska ŵana ŵa Itamara, ŵakaŵagaŵa ntheura: Ŵana ŵa Eliyazara ŵakaŵa na ŵalongozgi 16 ŵa nyumba za ŵawiskewo. Ŵana ŵa Itamara ŵakaŵa na ŵalongozgi 8 ŵa nyumba za ŵawiskewo.5 Kweniso ŵakaŵagaŵa pakuchita mphenduzga,*+ gulu limoza pamoza na gulu linyake pakuti ŵakaŵa ŵalongozgi ŵa malo ghatuŵa na ŵalongozgi kwa Chiuta waunenesko kufuma mu ŵana ŵa Eliyazara na mu ŵana ŵa Itamara.6 Shemaya mwana wa Netaneli mulembi wa Ŵalevi wakalemba mazina ghawo pamaso pa themba, ŵakaronga, Zadoki+ wasembe, Ahimeleki+ mwana wa Abiyatara,+ na ŵalongozgi ŵa nyumba za ŵawiskewo za ŵasembe na za Ŵalevi. Nyumba yimoza ya ŵawiskewo yikasolekera Eliyazara ndipo yinyake yikasolekera Itamara.7 Mphenduzga yakwamba yikawira pa Yehoyaribu, yachiŵiri pa Yedaya,8 yachitatu pa Harimu, yachinayi pa Seworimu,9 yachinkhondi pa Malikiya, ya 6 pa Miyamini,10 ya 7 pa Hakozi, ya 8 pa Abiya,+11 ya 9 pa Yeshuwa, ya 10 pa Shekaniya,12 ya 11 pa Eliyashibu, ya 12 pa Yakimu,13 ya 13 pa Hupa, ya 14 pa Yeshebeyabu,14 ya 15 pa Biliga, ya 16 pa Imeri,15 ya 17 pa Heziri, ya 18 pa Hapizezi,16 ya 19 pa Petahiya, ya 20 pa Yehezikeli,17 ya 21 pa Yakini, ya 22 pa Gamuli,18 ya 23 pa Delaya, ya 24 pa Maziya.19 Iyi ndiyo yikaŵa milimo yawo pa uteŵeti+ wawo para ŵiza mu nyumba ya Yehova kuyana na ndondomeko ya sekuru wawo Aroni, nga umo Yehova Chiuta wa Israyeli wakamulangulira.20 Pa Ŵalevi awo ŵakakhalako: pa ŵana ŵa Amuramu+ pakaŵa Shubayeli.+ Pa ŵana ŵa Shubayeli pakaŵa Yedeya.21 Pa Rehabiya:+ pa ŵana ŵa Rehabiya, mulongozgi wakaŵa Ishiya.22 Pa Ŵaizihara, Shelomoti.+ Pa ŵana ŵa Shelomoti, Yahati.23 Pa ŵana ŵa Heburoni, Yeriya+ mulongozgi wawo, wachiŵiri Amariya, wachitatu Yahaziyeli, wachinayi Yekameyamu.24 Pa ŵana ŵa Uziyeli, Mika. Pa ŵana ŵa Mika, Shamira.25 Mubali wa Mika wakaŵa Ishiya. Pa ŵana ŵa Ishiya pakaŵa Zekariya.26 Ŵana ŵa Merari+ ŵakaŵa Mali na Mushi. Pa ŵana ŵa Yaziya pakaŵa Beno.27 Ŵana ŵa Merari: pa Yaziya, Beno, Shohamu, Zakuri, na Ibiri.28 Pa Mali pakaŵa Eliyazara, uyo wakaŵavya ŵana ŵanalume.+29 Pa Kishi: ŵana ŵa Kishi, Yerahimeli.30 Ŵana ŵa Mushi ŵakaŵa Mali, Ederi, na Yerimoti.Aŵa ŵakaŵa ŵana ŵa Levi kuyana na nyumba za ŵawiskewo.31 Nawo ŵakaponya mphenduzga+ nga umo ŵakachitira ŵabali ŵawo ŵana ŵa Aroni pamaso pa Themba Davide, Zadoki, Ahimeleki, na ŵalongozgi ŵa nyumba za ŵawiskewo za ŵasembe na Ŵalevi. Pa nyumba za ŵawiskewo, mulongozgi wakayananga waka na munung’una wake.


text:
MUTU 14
Yesu Wakamba Kuŵa na Ŵasambiri
ŴASAMBIRI ŴAKWAMBA ŴA YESU
Yesu wakawerako ku mapopa uko wakakhalako mazuŵa 40. Kweni pambere wandawelere ku Galileya, wakalutaso dankha kwa Yohane, uyo wakamubatiza. Apo Yesu wakafikanga, Yohane wakalongora ŵanyake na kuchemerezga ku awo ŵakaŵapo kuti: “Wonani, Mwana wa mberere wa Chiuta uyo wakuwuskako kwananga kwa charu! Uyu ndiyo nkhayowoyanga kuti: ‘Pamanyuma pane pakwiza munthu munyake uyo wakunijumpha, chifukwa wakaŵako pambere ine nindaŵeko.’” (Yohane 1:29, 30) Nangauli Yohane wakaŵa mularako kwa Yesu, kweni wakamanyanga kuti Yesu wakaŵako pambere iyo wandaŵeko. Wakaŵa munthu wauzimu kuchanya.
Masabata ghachoko waka kumasinda, apo Yesu wakiza kuzakabatizika, Yohane wakaŵa nga wakusimikizga yayi kuti Yesu ndiyo wazamuŵa Mesiya. Yohane wakati: “Nanga ndine nkhamumanya chara, kweni ine nkhiza kuzakabatiza na maji kuti iyo wawoneke kwa Israyeli.”—Yohane 1:31.
Yohane wakalongosolera ŵanthu awo ŵakamutegherezganga ivyo vikachitika apo wakabatizanga Yesu. Wakati: “Nkhawona mzimu ukukhira nga ni nkhunda kufuma kuchanya, ndipo ukakhala pa iyo. Nane nkhamumanya chara, kweni Uyo wakanituma kubatiza na maji wakaniphalira kuti: ‘Waliyose uyo ukuwona mzimu wakhilira pa iyo na kukhala pa iyo, uyu ndiyo wakubatiza na mzimu utuŵa.’ Nawona, ndipo napanikizga kuti uyu ni Mwana wa Chiuta.”—Yohane 1:32-34.
Zuŵa lakulondezgapo, Yohane wakaŵa pamoza na ŵasambiri ŵake ŵaŵiri. Apo Yesu wakizanga pafupi, Yohane wakati: “Wonani, Mwana wa mberere wa Chiuta!” (Yohane 1:36) Pa nyengo iyi, ŵasambiri ŵaŵiri ŵa Yohane Mubatizi aŵa ŵakalondezga Yesu. Yumoza wawo wakaŵa Andireya. Kweni msambiri munyake wakwenera kuti wakaŵa Yohane, uyo wakalemba nkhani iyi. Vikuwoneka kuti Yohane uyu pakaŵa paubali na Yesu, pakuti wakaŵa mwana wa Salome. Salome wakwenera kuti wakaŵa munung’una wa Mariya, ndipo mfumu wake wakaŵa Zebediya.
Yesu wakati wawona Andireya na Yohane ŵakumulondezga, wakafumba kuti: “Kasi mukupenja vichi?”
Iwo ŵakati: “Rabi, kasi mukukhala nkhu?”
Yesu wakati: “Zaninge muwone.”—Yohane 1:37-39.
Panyengo iyi kukaŵa mise cha m’ma 4 koloko, ndipo Andireya na Yohane ŵakaŵira lumoza na Yesu zuŵa lose. Andireya wakakondwa chomene wakati wasanga mukuru wake Simoni, uyo wakachemekangaso Petrosi. Wakamuphalira kuti: “Tamusanga Mesiya.” (Yohane 1:41) Andireya wakamutora Petrosi na kwiza nayo kwa Yesu. Ivyo vikachitika pamasinda vikalongora kuti Yohane wakasanga Yakobe na kwiza nayo kwa Yesu. Kweni Yohane wakalembapo yayi nkhani iyi kuti tiyimanye.
Zuŵa lakulondezgapo, Yesu wakasanga Filipu wa ku Betesayida. Malo agha ghakaŵa kumpoto kwa Nyanja ya Galileya, ndiko kukakhalanga Andireya na Petrosi. Yesu wakamuchema Filipu kuti: “Uŵe mulondezgi wane.”—Yohane 1:43.
Filipu wakasangaso Nataniyeli, uyo wakachemekangaso Batulumeyu. Wakati: “Tasanga Yesu, mwana wa Yosefe, wa ku Nazarete uyo Mozesi mu Dango wakalemba vya iyo, kweniso uyo Ntchimi zikayowoyanga.” Kweni Nataniyeli wakakayikiranga Filipu, wakati: “Kasi ku Nazarete kungafuma kanthu kawemi?”
Ntheura Filipu wakamuchema kuti: “Zanga uwone.” Yesu wakawona Nataniyeli wakwiza kwa iyo, wakati: “Wonani, Muisrayeli nadi, mwa uyo mulije upusikizgi.”
Nataniyeli wakafumba kuti: “Mwanimanya wuli?”
Yesu wakazgora, wakati: “Nangukuwona pambere Filipu wandakucheme, apo wanguŵa musi mu khuni la mkuyu.”
Nataniyeli wakazgora, wakati: “Rabi, ndimwe Mwana wa Chiuta, ndimwe Themba la Israyeli.”
Yesu wakafumba kuti: “Kasi ukugomezga chifukwa chakuti nayowoya kuti nangukuwona musi mu khuni la mkuyu? Uwonenge vinthu vikuru kuluska ivi.” Ntheura Yesu wakalayizga kuti: “Nadi nkhumuphalirani imwe mwaŵanthu kuti muzamuwona kuchanya kwajulika ndipo ŵangelo ŵa Chiuta ŵakukwera na kukhilira kwa Mwana wa munthu.”—Yohane 1:45-51.
Ivi vyati vyachitika, Yesu pamoza na ŵasambiri ŵake ŵakafumako ku Yorodani, ŵakaluta ku Galileya.


text:
CIGAŴA 5
Ivyo Mungacita Kuti Muŵe pa Mtende na Ŵabali Ŵinu
“Jivwalikani mtima wa ciwuravi, lusungu, kujicefya, kuzika na kukhomezga.”—Ŵakolose 3:12
Para ŵanthu ŵatorana ŵakupanga mbumba yiphya. Nangauli mukwenera kutemwa na kucindika ŵapapi ŵinu, kweni muwoli panji mfumu winu ndiyo ngwakuzirwa comene kwa imwe pa caru capasi. Ici cingaŵa cakusuzga kuti ŵabali ŵinu ŵacipulikiske. Kweni fundo za mu Baibolo zingamovwirani kuti mucite vinthu makora, mwakuti muŵe pa mtende na ŵabali ŵinu na kuleka kusulako mbumba yinu yiphya.
1 MUWONENGE ŴABALI ŴINU MWAKWENELERA
IVYO BAIBOLO LIKUYOWOYA: “Cindika ŵawuso na ŵanyoko.” (Ŵaefeso 6:2) Nanga mungakura wuli, mukwenera kucindika ŵapapi ŵinu. Mukweneraso kumanya kuti mfumu panji muwoli winu nayo wakwenera kupwelera ŵapapi ŵake. “Citemwa cilije sanji.” Ntheura kucita sanji yayi para muwoli panji mfumu winu wakutemwa ŵapapi ŵake.—1 Ŵakorinte 13:4; Ŵagalatiya 5:26.
IVYO MUNGACITA:
Lekani kuyowoya mazgu ghakutalulira, nga “Ŵapapi ŵako ŵakuninena nyengo zose” panji “Amama ŵako ŵandanitemwepo.”
Pulikiskani ivyo muwoli panji mfumu winu wakuyowoya
2 ŴANI NA CIKANGA APO MPHAKWENELERA
IVYO BAIBOLO LIKUYOWOYA: ‘Mwanalume wasidenge wiske na nyina na kubatikana na muwoli wake ndipo ŵaŵenge thupi limoza.’ (Genesis 2:24) Para mwatora panji kutengwa, ŵapapi ŵangawona nga ŵacali na udindo kumupwelelerani, ndipo ŵanganjilirapo comene pa nthengwa yinu.
Vili kwa imwe na munyinu kuŵaŵikira mphaka na kuŵaphalira mwacitemwa. Mungaŵaphalira mwambura kubisa kweni mwanchindi. (Zintharika 15:1) Kujicefya, kuzika, na kukhomezga vimovwiraninge kuti muŵe pa mtende na ŵabali ŵinu na “kuzizipizgirana yumoza na munyake mu citemwa.”—Ŵaefeso 4:2.
IVYO MUNGACITA:
Usange mukuwona kuti ŵabali ŵinu ŵakunjilirapo comene pa nthengwa yinu, dumbiskanani na muwoli panji mfumu winu
Koleranani cimoza umo mungacitira para ŵabali ŵinu ŵakunjilirapo comene pa nthengwa yinu


text:
Chifukwa Wuli Mukukhorwa Kuti Muli mu Chisopa Chaunenesko?
‘Mupime kwa mwaŵene icho ntchiwemi na chakuzomerezgeka na khumbo lakufikapo la Chiuta.’—ROM. 12:2.
1. Kasi ŵalongozgi ŵa matchalitchi ŵakachita wuli pa nyengo ya nkhondo?
KASI Chiuta wakuzomerezga kuti Ŵakhristu ŵaunenesko ŵarwenge nkhondo? Mu vyaka 100 ivyo vyajumpha, ŵanandi awo ŵakajichemanga kuti Mbakhristu ŵakalutanga ku nkhondo na kukoma ŵanthu. Ŵalongozgi ŵa tchalitchi la Katolika, ŵakalomberanga ŵasilikari na vilwero vyawo pakukarwa nkhondo na Ŵakatolika ŵa mu charu chinyake. Ndimoso ŵakachitiranga ŵalongozgi ŵa matchalitchi ghanyake. Nkhondo Yachiŵiri ya Charu Chose ntchiyelezgero cha nkhondo izo pakafwa ŵanthu ŵanandi chomene, zeneizo ŵamatchalitchi ŵakanjilirapo.
2, 3. Kasi Ŵakaboni ŵa Yehova ŵakachita wuli pa nyengo ya Nkhondo Yachiŵiri ya Charu Chose na pa nkhondo zinyake? Chifukwa wuli?
2 Kasi Ŵakaboni ŵa Yehova ŵakachita wuli pa nyengo iyi? Ŵakarwako yayi nkhondo. Chifukwa wuli? Chifukwa chikuru ntchakuti ŵakuyezga Yesu na kulondezga visambizgo vyake. Iyo wakati: ‘Na ichi, wose ŵamanyenge kuti ndimwe ŵasambiri ŵane, usange muli na chitemwa pakati pinu.’ (Yoh. 13:35) Kweniso ŵakupulikira ulongozgi uwo mpositole Paulosi wakapeleka ku Ŵakhristu ŵa ku Korinte.—Ŵazgani 2 Ŵakorinte 10:3, 4.
3 Ntheura, pakuti Ŵakhristu ŵaunenesko ŵali na njuŵi yakusambizgika Baibolo, ŵakusambira nkhondo yayi nesi kurwa nkhondo. Chifukwa chakuti ŵakukana kunjilirapo pa vya charu, Ŵakaboni ŵanandi, ŵana na ŵalara wuwo, ŵanalume na ŵanakazi, ŵakutambuzgika. Ŵanandi ŵaŵikika mu misasa yakuyuzgirako ŵanthu na mu majele. Pa nyengo ya muwuso wa Nazi mu Germany, ŵanji ŵakakomeka. Nangauli Ŵakaboni ŵa Yehova ŵakatambuzgikanga chomene mu Europe, kweni ŵakalutilira kupharazga makani ghawemi gha Ufumu wa Yehova. Ŵakalutilira kupharazga nanga ni apo ŵakaŵa mu majele, ku misasa yakuyuzgirako ŵanthu, na kunyake kwantheura. * Mu 1994, Ŵakaboni ŵa Yehova ku Rwanda ŵakanjilirapo yayi pa nkhondo iyo yikamba chifukwa cha kupambana mitundu. Pa nkhondo iyi, ŵanthu ŵakakomana chomene. Kweniso Ŵakaboni ŵa Yehova ŵakanjilirapo yayi pa nkhondo iyo yikachitika ku Balkans, yeneiyo yikakoma ŵanthu ŵanandi pa nyengo iyo Yugoslavia wakagaŵikanga.
4. Chifukwa chakuti Ŵakaboni ŵa Yehova ŵakunjilirapo yayi pa vya charu, kasi ŵanthu ŵanandi ŵachita wuli?
4 Chifukwa chakuti Ŵakaboni ŵa Yehova ŵakunjilirapo yayi pa vya charu, ŵanthu ŵanandi pa charu chose chapasi ŵakhorwa kuti Ŵakaboni ŵa Yehova ŵakutemwa nadi Chiuta na ŵazengezgani ŵawo. Ŵakuti Ŵakaboni ŵa Yehova ndiwo ŵali mu chisopa chaunenesko. Ndipouli, paliso vinyake ivyo tikuchita, vyeneivyo vyakhorweska ŵanthu ŵanandi kuti Taŵakaboni ŵa Yehova tili Ŵakhristu ŵaunenesko.
MULIMO WA KUSAMBIZGA ŴANTHU UWO UNDACHITIKEPO NAKALE
5. Kasi ntchivichi icho chikwenera kuti chikaŵa chakusuzga chomene ku ŵasambiri ŵakwambilira ŵa Khristu?
5 Kufumira waka apo Yesu wakambira uteŵeti wake, wakadidimizgangapo chomene kuti ntchakuzirwa kupharazga makani ghawemi gha Ufumu wa Chiuta. Wakasora ŵasambiri 12 na kwamba mulimo uwu, weneuwo pa nyengo yasono ukuchitika pa charu chose chapasi. Pamanyuma wakasambizga ŵasambiri ŵanyake 70. (Luka 6:13; 10:1) Yesu wakaŵasambizga kuti nawo ŵasambizgenge ŵanyawo makani ghawemi. Pakwamba wakaŵaphalira kuti ŵasambizgenge Ŵayuda, ndipo pakati pajumpha nyengo wakaŵaphalira kuti ŵasambizgengeso ŵanthu ŵa mitundu yinyake. Pakuti ŵasambiri ŵa Yesu ŵakaŵa Ŵayuda, chikwenera kuti chikaŵa chakusuzga chomene kwa iwo kupharazgira ŵanthu ŵa mitundu yinyake.—Mil. 1:8.
6. Kasi ntchivichi icho chikawovwira Petrosi kumanya kuti Yehova wakutemwera yayi?
6 Mpositole Petrosi wakatumika ku nyumba ya Koroneliyo, uyo wakaŵa Wamitundu wambura kukotoleka. Ntheura, Petrosi wakamanya kuti Chiuta wakutemwera yayi. Koroneliyo na ŵamunyumba yake ŵakabatizika. Ŵanthu ŵa mitundu yose ŵakamba kwiza mu mpingo Wachikhristu. Iwo ŵakapulika na kuzomera unenesko. (Mil. 10:9-48) Kwambira waka pa nyengo iyi, ŵasambiri ŵa Yesu ŵakeneranga kupharazga pa charu chose.
7, 8. Kasi gulu la Yehova lachita vichi kuti lovwire ŵanthu kupulika makani ghawemi? (Wonani chithuzithuzi chakwamba.)
7 Mazuŵa ghano, awo ŵakudangilira pakati pa Ŵakaboni ŵa Yehova ŵakukhozgera na mtima wose mulimo wa kupharazga na kusambizga makani ghawemi pa charu chose. Ŵakaboni ŵa Yehova pafupifupi 8 miliyoni ŵakuŵikapo mtima kupharazga uthenga wa Khristu mu viyowoyero vyakujumpha 600. Ndipo viyowoyero vinyake vinandi visazgikengeko. Iwo ŵakumanyikwa na mulimo wa kupharazga ku nyumba na nyumba ndiposo mu misewu. Nyengo zinyake ŵakuŵika mabuku pa mathebulu na pa tumathebulu twamatayala.
8 Gulu la Yehova lasambizga ŵabali na ŵadumbu ŵakujumpha 2,900 kuti ŵang’anamurenge Baibolo na mabuku ghakulongosora Baibolo. Iwo ŵakung’anamura mabuku mu viyowoyero ivyo vikumanyikwa chomene, kweniso mu viyowoyero vinyake vinandi ivyo vikumanyikwa viŵi yayi kweni vikuyowoyeka na ŵanthu ŵanandi. Mwachiyelezgero, ku Spain, ŵanthu ŵanandi ŵa mu chigaŵa cha Catalonia ŵakuyowoya Chikatalani. Mazuŵa ghano, chiyowoyero ichi chikuyowoyeka chomene mu Andorra, Alicante, mu Virwa vya Balearic na Valencia. Pasono, Ŵakaboni ŵa Yehova ŵakung’anamura mabuku mu Chikatalani. Kweniso maungano ghakuchitika mu chiyowoyero ichi ndipo ŵanthu ŵa ku Catalonia ŵakuchontheka mtima chomene.
9, 10. Kasi ntchivichi icho chikulongora kuti gulu la Chiuta likufipira mtima umoyo wauzimu wa ŵanthu wose?
9 Mulimo wa kung’anamura mabuku na kusambizga ŵanthu mu chiyowoyero chawo ukuchitika pa charu chose chapasi. Nangauli ŵanthu ŵanandi ku Mexico ŵakuyowoya Chisipanishi, kweni mitundu yinyake mu charu ichi yikuyowoya viyowoyero vinyake. Umoza mwa mitundu iyi ni uwo ukuyowoya Chimaya. Ofesi ya munthavi mu Mexico yili kutumizga awo ŵakung’anamura mabuku mu chiyowoyero ichi ku malo agho chikuyowoyeka chomene. Chiyowoyero chinyake Ntchinepali icho chikuyowoyeka mu charu cha Nepal, umo muli ŵanthu ŵakujumpha 29 miliyoni. Mu charu ichi muli viyowoyero vyakukwana 120, kweni ŵanthu ŵakujumpha 10 miliyoni ŵakuyowoya Chinepali. Ŵanji ŵanandi, padera pa chiyowoyero chawo, ŵakuyowoyaso Chinepali. Mabuku ghithu ghakulongosora Baibolo ghakung’anamulika mu chiyowoyero ichi.
10 Gulu la Yehova likuŵikapo mtima comene pa mulimo wa kupharazga makani ghawemi gha Ufumu pa charu chose. Ukaboni wa fundo iyi ni umo likovwilira ŵabali na ŵadumbu awo ŵakung’anamura mabuku mu viyowoyero vinandi pa charu chose chapasi. Pa nyengo ya upharazgi wapadera, mathirakiti, maburosha, na magazini mamiliyoni ghanandi, ghapelekeka ku ŵanthu pa charu chose chapasi kwambura kulipiliska. Ŵakaboni ŵa Yehova ndiwo ŵakupeleka vyawanangwa kuti mulimo uwu wendenge makora. Iwo ŵakupulikira ulongozgi wa Yesu wakuti: “Mukapokera kwawanangwa, pelekani kwawanangwa.”—Mat. 10:8.
11, 12. Kasi mulimo wa kupharazga uwo Ŵakaboni ŵa Yehova ŵakuchita pa charu chose chapasi wawovwira wuli ŵanji?
11 Ŵakaboni ŵa Yehova mbamwamphu pakupharazga na kusambizga. Ichi ntchilongolero chakuti ŵakukhorwa kuti ŵali mu chisopa chaunenesko, ndipo ŵakujipeleka chomene kuti ŵapharazge unenesko ku ŵanthu ŵa mitundu yose. Ŵanandi ŵasankha kuŵa na umoyo wambura kukhumba vinandi, ŵasambira chiyowoyero chinyake, na kukhala mu charu chinyake kuti ŵachiteko mulimo wakuzirwa uwu. Mulimo wa kupharazga na kusambizga uwu, weneuwo ukuchitika pa charu chose chapasi, wawovwira kuti ŵanthu ŵanandi ŵakhorwe kuti Ŵakaboni ŵa Yehova mbalondezgi ŵaunenesko ŵa Khristu Yesu.
12 Ŵakaboni ŵa Yehova ŵakuchita vyose ivi chifukwa chakuti mbakukhorwa kuti ŵali kusanga unenesko. Kweni kasi ni vinthu wuli ivyo vyakhorweska ŵabali na ŵadumbu ŵithu ŵanyake kuti ŵali mu chisopa chaunenesko?—Ŵazgani Ŵaroma 14:17, 18.
IVYO VYAWOVWIRA KUTI ŴABALI NA ŴADUMBU ŴANYAKE ŴAKHORWE
13. Kasi ntchivichi icho chawovwira kuti gulu la Ŵakaboni ŵa Yehova liŵe lituŵa?
13 Tingasanga chandulo na mazgu agho Ŵakhristu ŵanji mu nyengo yithu yino ŵayowoya chifukwa cha kukhorwa kuti ŵali kusanga unenesko. Mubali munyake uyo wateŵetera Yehova kwa nyengo yitali wakayowoya kuti: “Gulu la Yehova likuŵikapo mtima chomene kuti liŵe lituŵa na lambura kufipirwa. Kuti lichite nthena, likupeleka ulongozgi na kuchenya waliyose.” Kasi ntchivichi icho chikovwira kuti ivi vichitike? Gulu la Yehova likulondezga fundo za mu Mazgu gha Chiuta kweniso likuchita vinthu umo Yesu na ŵasambiri ŵake ŵakachitiranga. Ntheura, awo ŵatondeka kulondezga fundo za Chiuta ŵakusezgeka mu mpingo. Ŵakaboni ŵa Yehova ŵanandi ŵakulutilira kuŵa ŵatuŵa pamaso pa Yehova. Ŵanandi awo kale ŵakachitanga vinthu ivyo Chiuta wakukana ŵali kusintha ndipo sono ŵakulondezga fundo za Chiuta.—Ŵazgani 1 Ŵakorinte 6:9-11.
14. Kasi ŵanandi awo ŵakasezgeka ŵachita wuli? Kasi ivi vyawovwira wuli?
14 Baibolo likulangura Ŵakhristu kuti ŵafumyengemo mu mpingo munthu uyo wakukana kupulikira Chiuta. Ŵanthu ŵanandi ŵapera na kuleka nkharo zawo ziheni ndipo ŵawezgekeramo mu mpingo. (Ŵazgani 2 Ŵakorinte 2:6-8.) Chifukwa chakuti Ŵakaboni ŵa Yehova ŵakudemelera ku fundo za mu Baibolo mpingo ngutuŵa. Lekani ŵabali na ŵadumbu ŵakuwugomezga. Nangauli matchalitchi ghanandi ghakulekelera nkharo ziheni, kweni Ŵakaboni ŵa Yehova ŵakulondezga fundo za Yehova. Ichi chawovwira ŵanthu ŵanandi kukhorwa kuti Ŵakaboni ŵa Yehova ŵali mu chisopa chaunenesko.
15. Kasi ntchivichi icho chikawovwira mubali munyake kuti wakhorwe kuti wali mu chisopa chaunenesko?
15 Tiyeni tiwone ivyo Ŵakaboni ŵanyake awo ŵateŵetera Yehova kwa nyengo yitali ŵayowoya kulongora kuti ŵakukhorwa kuti ŵali mu chisopa chaunenesko. Mubali munyake wa vyaka 54 wakati: “Kwambira waka apo nkhaŵa muwukirano, nili na chipulikano chifukwa chakuti nkhugomezga fundo zitatu izi: (1) Chiuta waliko; (2) Baibolo ni Mazgu gha Chiuta; ndiposo (3) mazuŵa ghano, Ŵakaboni ŵa Yehova ndiwo ŵakuchita khumbo la Chiuta. Mu vyaka vyose ivyo vyajumpha, para nkhusambira, nkhusanda fundo izi kuti niwone usange ni zaunenesko nadi. Nasanga maukaboni agho ghakulongora kuti fundo zose izi ni zaunenesko, ndipo chipulikano chane chakhozgeka. Nakuti sono ndipo nkhusimikizga chomene kuti nili mu chisopa chaunenesko.”
16. Pakuyowoya vya gulu la Yehova, kasi mudumbu munyake wakati vichi?
16 Pakuyowoya vya gulu la Yehova, mudumbu munyake wakutengwa uyo wakuteŵetera pa ofesi yithu yikuru ku New York wakati: “Ni gulu ili pera ilo likupharazga zina la Yehova. Mphake chifukwa chakuti zina la Chiuta likusangika pa malo pafupifupi 7,000 mu Baibolo. Kweniso nkhukhozgeka na lemba la 2 Midauko 16:9 ilo likuti: ‘Maso gha Yehova ghakulaŵiska uku na uko mu charu chose chapasi, kujiwonya nkhongono kovwira awo mitima yawo njakufikapo pamaso pake.’” Wakayowoyaso kuti: “Unenesko wanovwira kuti niŵe na mtima wakufikapo mwakuti Yehova wanovwire makora. Kuŵa paubwezi na Yehova ntchinthu chakuzirwa chomene kwa ine. Kweniso nkhuwonga Yesu chifukwa cha kunovwira kuti nimumanye makora Chiuta, ndipo ichi chanovwira kuti niŵe wakukhora mwauzimu.”
17. Kasi mubali munyake uyo pakwamba wakagomezganga kuti Chiuta kulije wakukhorwa kuti vichi? Chifukwa wuli?
17 Mubali munyake uyo pakwamba wakagomezganga kuti Chiuta kulije, wakati: “Chifukwa cha chilengiwa nkhukhorwa kuti Chiuta wakukhumba kuti ŵanthu ŵakondwenge na umoyo. Ntheura wazomerezgenge yayi kuti masuzgo ghalutilire kuŵako. Kweniso apo ŵanji ŵakulutilira kuhenipa, ŵanthu ŵa Yehova ŵakuŵa na chipulikano chakukhora, mwamphu na chitemwa. Ivi vingachitika yayi kwambura mzimu wa Yehova.”—Ŵazgani 1 Petrosi 4:1-4.
18. Chifukwa wuli ŵabali ŵanyake ŵaŵiri ŵakugomezga kuti ŵali mu chisopa chaunenesko? Kasi imwe mukutipo wuli pa ivyo ŵakayowoya?
18 Mubali munyake uyo wateŵetera Yehova kwa vyaka vinandi, wakayowoya vifukwa ivyo wakugomezgera kuti ivyo tikupharazga ni vyaunenesko. Wakati: “Ivyo nasambira mu vyaka vyose ivi, vyanovwira kuwona kuti Ŵakaboni ŵa Yehova ŵakuyezgayezga kuchita vinthu nga umo ŵakachitiranga Ŵakhristu ŵakwambilira. Pakuti nenda vyaru vinandi, nawona kuti Ŵakaboni ŵa Yehova mbakukolerana pa charu chose chapasi. Unenesko wa mu Baibolo wanovwira kuti niŵe wakukhorwa kweniso wachimwemwe.” Mubali munyake wa vyaka vyakujumpha 60 wakafumbika icho chikumukhorweska kuti wali mu chisopa chaunenesko. Pakuzgora wakati: “Tasambira vinandi vyakukhwaskana na umoyo kweniso uteŵeti wa Yesu Khristu, ndipo tamumanya makora. Tasintha nkharo zithu zakale kuti tiŵe paubwezi na Chiuta mwa Khristu Yesu. Tamanya kuti tizamupona chifukwa cha sembe yakuwombora ya Khristu. Kweniso tikumanya kuti wakawuskika. Tili na ukaboni wakufuma ku awo ŵakaŵako wakuti Yesu wakawuka nadi.”—Ŵazgani 1 Ŵakorinte 15:3-8.
TIKWENERA KUPHALIRAKO ŴANJI UNENESKO
19, 20. (a) Kasi Paulosi wakaŵaphalira vichi ŵabali mu mpingo wa mu Romu? (b) Kasi Taŵakaboni ŵa Yehova tili na mulimo wuli?
19 Pakuti tikutemwa ŵazengezgani ŵithu, tikuŵaphalirako unenesko uwo tikusambira. Paulosi wakaphalira ŵabali mu mpingo wa mu Romu kuti: ‘Usange ukuzomera pakweru “mazgu agha mu mulomo wako,” kuti Yesu ni Fumu, ndipo ukupulikana mu mtima wako kuti Chiuta wakamuwuska ku ŵakufwa, uzamuponoskeka. Pakuti na mtima munthu wakupulikana mwakuti waŵe murunji, kweni na mulomo munthu wakuzomera pakweru kuti waponoskeke.’—Rom. 10:9, 10.
20 Taŵakaboni ŵa Yehova tikukhorwa kuti tili mu chisopa chaunenesko ndipo tikumanya kuti tili na mulimo wa kusambizga ŵanthu makani ghawemi gha Ufumu wa Chiuta. Mphanyi ŵanji ŵamanya kuti ivyo tikuŵasambizga kufumira mu Baibolo ni vyaunenesko na kuwona kuti ise tikuvigomezga nadi.
^ ndime 3 Wonani buku la Chingelezi la Jehovah’s Witnesses—Proclaimers of God’s Kingdom, peji 191-198, 448-454.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Davide na Abishagi (1-4)
-
Adoniya wakukhumba kuŵa pa mpando wachifumu (5-10)
-
Natani na Batisheba ŵachitapo kanthu (11-27)
-
Davide walangura kuti Solomoni waphakazgike (28-40)
-
Adoniya wachimbilira ku jotchero (41-53)
1 Sono Davide themba wakachekura,+ wakaŵa na vyaka vinandi. Nangauli ŵakamudikiskanga vyakudika vinandi, kweni wakathukiranga chara.
2 Ntheura ŵateŵeti ŵake ŵakati kwa iyo: “Zomerezgani kuti tipenje msungwana, mwali wambura kugonapo na mwanalume, wimilire pamaso pa themba na kuliteŵetera. Wagonenge pa chifuŵa chinu, kuti imwe fumu yane themba muthukirenge.”
3 Ntheura ŵakapenja msungwana wakutowa chomene mu chigaŵa chose cha Israyeli, ndipo ŵakasanga Abishagi+ Mushunemu,+ ŵakiza nayo kwa themba.
4 Msungwana uyu wakaŵa wakutowa chomene, ndipo wakamba kupwelelera themba na kwimilira pamaso pake. Kweni themba likagonana nayo chara.
5 Pa nyengo yira, Adoniya+ mwana wa Hagiti wakajikwezga, wakatenge: “Niŵenge themba!” Ntheura wakajinozgera gileta, ŵapamahachi na ŵanalume 50 kuti ŵachimbirenge panthazi pake.+
6 Kweni awiske ŵakamufumba chara kuti: “Chifukwa wuli wachita ichi?” Kweniso Adoniya wakaŵa wakuwoneka makora, ndipo wakababika pamanyuma pa Abisalomu.
7 Wakakolerana na Yowabu mwana wa Zeruya na Abiyatara+ wasembe, ndipo ŵakalondezga Adoniya na kumovwira.+
8 Kweni Zadoki+ wasembe, Benaya+ mwana wa Yehoyada, Natani+ ntchimi, Shimeyi,+ Reyi, na ŵanalume ŵankhongono+ ŵa Davide ŵakamulondezga yayi Adoniya.
9 Pamanyuma, Adoniya wakapeleka sembe,+ wakakoma mberere, ng’ombe, na nyama zakututuŵa pa libwe la Zoheleti, ilo lili pafupi na Eni-rogeli. Wakachema ŵabali ŵake wose, ŵana ŵa themba, na ŵanalume wose ŵa Yuda, awo ŵakaŵa ŵateŵeti ŵa themba.
10 Kweni awo wakaŵachemerako yayi ŵakaŵa Natani ntchimi, Benaya na ŵanalume ŵankhongono, na Solomoni munung’una wake.
11 Penepapo Natani+ wakati kwa Batisheba,+ nyina wa Solomoni:+ “Kasi mwapulika yayi kuti Adoniya+ mwana wa Hagiti waŵa themba, ndipo fumu yithu Davide yikumanya yayi?
12 Sono, nkhukuŵeya, leka nikupe fundo kuti uponoske umoyo wako na umoyo wa mwana wako Solomoni.+
13 Ukanjire kwa Themba Davide, ukati kwa ilo: ‘Asi imwe fumu yane themba mukalapa kwa muteŵeti winu kuti: “Mwana wako Solomoni ndiyo waŵenge themba pamanyuma pane, ndipo ndiyo wakhalenge pa chitengo chane”?+ Chifukwa wuli Adoniya waŵa themba?’
14 Apo wamuŵa kuti uchali kuyowoya na themba, ine nizenge pamanyuma pako na kukhozgera ivyo wayowoya.”
15 Ntheura Batisheba wakanjira kwa themba, mu chipinda chake chamukati. Themba likachekura chomene, ndipo Abishagi+ Mushunemu wakaliteŵeteranga.
16 Batisheba wakakotama na kusindamira themba, ndipo themba likati: “Kasi pempho lako ndakuti wuli?”
17 Iyo wakati: “Fumu yane, ndimwe mukalapa pamaso pa Yehova Chiuta winu kwa muteŵeti winu kuti: ‘Mwana wako Solomoni ndiyo waŵenge themba pamanyuma pane, ndipo ndiyo wakhalenge pa chitengo chane.’+
18 Kweni wonani, Adoniya waŵa themba, ndipo fumu yane themba mukumanya chilichose chara.+
19 Wakoma ng’ombe, nyama zakututuŵa na mberere zinandi na kuchema ŵana wose ŵa themba, Abiyatara wasembe, na Yowabu mulongozgi wa ŵankhondo.+ Kweni wandamucheme Solomoni muteŵeti winu.+
20 Sono, fumu yane themba, maso gha Israyeli yose ghali kwa imwe kuti muŵaphalire uyo wakhalenge pa chitengo cha fumu yane themba.
21 Tikopa kuti para fumu yane themba yagona na ŵasekuru ŵake, ine na mwana wane Solomoni tingawoneka ŵakuwukira.”
22 Batisheba wachali kuyowoya na themba, Natani ntchimi nayo wakanjira.+
23 Nyengo yeneyiyo, ŵakaphalira themba kuti: “Kwiza Natani ntchimi.” Natani wakanjira pamaso pa themba na kusindamira themba.
24 Natani wakati: “Fumu yane themba, kasi mukati: ‘Adoniya ndiyo waŵenge themba pamanyuma pane, ndipo ndiyo wakhalenge pa chitengo chane’?+
25 Pakuti muhanya uno wakhira kukakoma na kupeleka sembe+ ng’ombe, nyama zakututuŵa na mberere zinandi, ndipo wachema ŵana wose ŵa themba, ŵalongozgi ŵa ŵankhondo, na Abiyatara wasembe.+ Ŵali kwenekuko, ŵakurya na kumwa pamoza nayo. Ndipo iwo ŵakuti: ‘Themba Adoniya liŵe na umoyo utali!’
26 Kweni ine namuteŵeti winu wandanicheme, panji Zadoki wasembe, panji Benaya+ mwana wa Yehoyada, panji Solomoni muteŵeti winu.
27 Kasi imwe fumu yane themba ndimwe mwazomerezga ichi kwambura kuphalira muteŵeti winu vya uyo wakhalenge pa chitengo cha fumu yane themba?”
28 Penepapo Davide themba wakati: “Nichemerani Batisheba.” Batisheba wakanjira na kwimilira pamaso pa themba.
29 Themba likalapa kuti: “Nadi pano Yehova wamoyo, mweneuyo wakanithaska ku visuzgo vyane vyose,+
30 nga umo nkhalapira kwa iwe pamaso pa Yehova Chiuta wa Israyeli kuti: ‘Mwana wako Solomoni ndiyo waŵenge themba pamanyuma pane, ndipo ndiyo wakhalenge pa chitengo chane m’malo mwa ine,’ ndivyo nichitenge muhanya uno.”
31 Penepapo Batisheba wakasindamira themba m’paka chisko chake pasi, wakati: “Fumu yane Themba Davide yiŵe na umoyo utali!”
32 Nyengo yeneyiyo, Themba Davide likati: “Munichemere Zadoki wasembe, Natani ntchimi, na Benaya+ mwana wa Yehoyada.”+ Ndipo ŵakanjira kwa themba.
33 Themba likati kwa iwo: “Torani ŵateŵeti ŵa fumu yinu, ndipo mumukwezge Solomoni mwana wane pa myulu yane,+ ndipo mukhire nayo ku Gihoni.+
34 Zadoki wasembe na Natani ntchimi ŵakamuphakazge+ kuŵa themba pa Israyeli. Mulizge mbata na kuyowoya kuti: ‘Themba Solomoni liŵe na umoyo utali!’+
35 Mwizenge mumasinda mwake ndipo iyo wanjire na kukhala pa chitengo chane. Waŵenge themba m’malo mwa ine, ndipo nimuŵikenge kuŵa mulongozgi pa Israyeli na Yuda.”
36 Penepapo Benaya mwana wa Yehoyada wakati kwa themba: “Ameni, Yehova Chiuta wa fumu yane themba wachikhozge ichi.
37 Nga umo Yehova wakaŵira na fumu yane themba, waŵeso na Solomoni,+ chitengo chake chikuzgike kuluska chitengo cha fumu yane Themba Davide.”+
38 Ntheura Zadoki wasembe, Natani ntchimi, Benaya+ mwana wa Yehoyada, na Ŵakereti na Ŵapeleti+ ŵakakhira, ŵakamukwezga Solomoni pa myulu ya Themba Davide,+ ndipo ŵakiza nayo ku Gihoni.+
39 Zadoki wasembe wakatora sengwe la mafuta+ mu chihema+ na kuphakazga Solomoni.+ Ŵakamba kulizga mbata, ndipo ŵanthu wose ŵakachemerezga kuti: “Themba Solomoni liŵe na umoyo utali!”
40 Ŵanthu wose ŵakakwera na kumulondezga uku ŵakulizga fyoliro na kusekelera chomene, ndipo charu chikang’aluka chifukwa cha kupoma kwawo.+
41 Adoniya na wose awo wakaŵachema ŵakapulika kapomezi aka ŵakati ŵamara kurya.+ Yowabu wakati wapulika waka kulira kwa mbata, wakati: “Kasi nkhapomezi kavichi ako kakupulikikwa mu msumba?”
42 Yowabu wachali kuyowoya, Yonatani+ mwana wa Abiyatara wasembe wakiza. Ndipo Adoniya wakati: “Njira chifukwa ndiwe munthu muwemi, ukwenera kuti wiza na nkhani yiwemi.”
43 Kweni Yonatani wakati kwa Adoniya: “Yayi, Fumu yithu Themba Davide yamuŵika Solomoni kuŵa themba.
44 Themba langumutuma pamoza na Zadoki wasembe, Natani ntchimi, Benaya mwana wa Yehoyada, Ŵakereti na Ŵapeleti, ŵangumukwezga pa myulu ya themba.+
45 Zadoki wasembe na Natani ntchimi ŵamuphakazga kuŵa themba mu Gihoni, ndipo ŵakwera nayo uku ŵakusekelera. Ntheura msumba wose wayaghayika. Ndiko kapomezi ako mwapulika.
46 Solomoni wakhala pa chitengo chauthemba.
47 Chinyake ntchakuti, ŵateŵeti ŵa themba ŵiza kwa ilo na kukhumbira viwemi fumu yithu Themba Davide, ŵati: ‘Chiuta winu wazgore zina la Solomoni kuŵa liwemi chomene kuluska linu, wakuzge chitengo chake kuluska chitengo chinu. Ndipo themba langusindama pa bedi.
48 Themba langutiso: ‘Yehova Chiuta wa Israyeli walumbike, uyo muhanya uno wapeleka munthu kuti wakhale pa chitengo chane na kuzomerezga kuti maso ghane ghawone ichi.’”
49 Wose awo ŵakachemeka na Adoniya ŵakachita wofi, ndipo waliyose wakawuka na kunjilira ku nthowa yake.
50 Adoniya nayo wakamuwopa chomene Solomoni, wakawuka na kuluta kukakora masengwe gha jotchero.+
51 Solomoni wakaphalirika kuti: “Adoniya wachita wofi na Themba Solomoni. Wakora masengwe gha jotchero, wakuti: ‘Themba Solomoni lilape dankha kwa ine kuti linikomenge na lupanga chara namuteŵeti wake.’”
52 Solomoni wakati: “Usange wachitenge vinthu vyakwenelera, sisi lake nanga ndimoza liwenge chara. Kweni usange chiheni chasangika mwa iyo,+ wafwenge.”
53 Ntheura Themba Solomoni likatuma ŵanthu kukamutora pa jotchero. Wakanjira na kusindamira Themba Solomoni. Ndipo Solomoni wakati kwa iyo: “Luta ku nyumba yako.”
Tumizgani
Tumizgani
1 Mathemba 1
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=11&Chapter=1&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D11%26Chapter%3D1%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
34 Mazgu gha Yehova ghakizaso kwa ine, ghakati:
2 “Mwana wa munthu, chimira viheni ŵaliska ŵa Israyeli.+ Chima, ndipo uphalire ŵaliska aŵa kuti, ‘Ichi ndicho Fumu Yikuru Yehova yayowoya: “Soka ku ŵaliska ŵa Israyeli, awo ŵakujiryeska ŵekha! Kasi ntchito ya ŵaliska nja kuryeska mskambo yayi?+
3 Mukurya mafuta, mukujivwalika weya wa mberere, mukukoma nyama zakututuŵa chomene,+ kweni mukuryeska yayi mskambo.+
4 Mundakhozge zakulopwa, kuchizga zilwari, nesi kukaka kasalu pa zakupwetekeka panji kuwezga zakupuluka, panji kupenja zakuzgeŵa.+ M’malo mwake, mukuziwusa mwaukali na nkhaza.+
5 Ntheura zikambininika chifukwa pakaŵavya muliska.+ Zikambininika na kuŵa chakurya cha vikoko vyose vyamuthondo.
6 Mberere zane zikazgeŵeranga mu mapiri na mu tumapiri tutali. Mberere zane zikambininikira pa charu chose chapasi, pakaŵavya wakuzipenja panji kuzipenjapenja kuti wazisange.
7 “‘“Ntheura, imwe ŵaliska, pulikani mazgu gha Yehova:
8 ‘“Umo ine niliri wamoyo,” ndimo yayowoyera Fumu Yikuru Yehova, “pakuti mberere zane zazgoka nyama, chakurya cha vikoko vyose vyamuthondo, chifukwa pakaŵavya muliska, ndipo ŵaliska ŵane ŵakapenja yayi mberere zane, kweni ŵakajilyeskanga ŵekha m’malo mwa kuliska mberere zane,”’
9 ntheura, imwe ŵaliska, pulikani mazgu gha Yehova.
10 Ichi ndicho Fumu Yikuru Yehova yayowoya: ‘Nilangenge ŵaliska, nifumbenge mberere zane mu woko lawo, ndipo niŵalekeskenge kupwelelera mberere zane.+ Ŵaliska ŵajilyeskengeso ŵekha chara. Niponoskenge mberere zane ku milomo yawo, ndipo ziŵengeso chakurya chawo chara.’”
11 “‘Pakuti ichi ndicho Fumu Yikuru Yehova yayowoya: “Mberere zane nizipenjenge nekha, ndipo nizipwelelerenge.+
12 Nizamupwelelera mberere zane nga ni muliska uyo wasanga mberere zake izo zikambininika ndipo wakuziliska.+ Nizamuziponoska ku malo ghose agho zikambininikira mu zuŵa la mabingu na mdima.+
13 Nizamuzifumiska pakati pa ŵanthu na kuziwunjika pamoza kufuma mu vyaru na kwiza nazo mu charu chawo. Nizamuziliska mu mapiri gha Israyeli,+ mumphepete mwa milonga, na mu malo ghose ghakukhalamo ŵanthu mu charu.
14 Nizamuziliska ku malo gha utheka uwemi, zizamurya pa mapiri+ ghatali gha Israyeli. Kwenekura ndiko zizamugona pa malo gha utheka uwemi,+ ndipo zizamurya utheka uwemi pa mapiri gha Israyeli.”
15 “‘“Nizamuliska nekha mberere zane,+ ndipo nizamuzigoneka pasi,”+ ndimo yayowoyera Fumu Yikuru Yehova.
16 “Nizamupenja yakuzgeŵa,+ nizamuwezga yakupuluka, yakupwetekeka nizamuyikaka na kasalu, ndipo yakulopwa nizamuyikhozga, kweni yakututuŵa na yankhongono nizamuyiparanya. Nizamuyipa cheruzgo kuŵa chakurya chake.”
17 “‘Kweni imwe mberere zane, ichi ndicho Fumu Yikuru Yehova yayowoya: “Nakhala pachoko kweruzga pakati pa mberere yimoza na yinyake, pakati pa mberere zanalume na ŵapepe.+
18 Kasi mundakhorwe na kurya utheka uwemi chomene? Kasi utheka uwo wakhalapo mukuwukandira pasi na malundi ghinu? Ndipo mwati mwamwa maji ghawemi chomene, kasi mukughabinkhiska pakughavundura na malundi ghinu?
19 Kasi mberere zane zirye utheka uwo mwakandapo na malundi ghinu, na kumwa maji agho mwabinkhiska pakughavundura na malundi ghinu?”
20 “‘Ntheura ichi ndicho Fumu Yikuru Yehova yayowoya kwa iwo: “Wonani, neruzgenge nekha pakati pa mberere zakututuŵa na zakughanda,
21 chifukwa mukakantchizga mberere na maluwunda ghinu na viŵegha vinu ndipo mukabwanyanga mberere zilwari na masengwe ghinu m’paka mukazimbininiskira kutali.
22 Nizamuponoska mberere zane, zizamukolekaso na kuryeka yayi.+ Ndipo nizamweruzga pakati pa mberere na mberere yinyake.
23 Nizamwimika muliska yumoza pa izo,+ muteŵeti wane Davide,+ iyo wazamuziliska. Wazamuziliska na kuŵa muliska wawo.+
24 Ine, Yehova, nizamuŵa Chiuta wawo,+ ndipo muteŵeti wane Davide wazamuŵa mulongozgi pakati pawo.+ Ine Yehova nayowoya.
25 “‘“Nizamuchita nazo phangano lamtende,+ nizamuwuskamo vikoko vyakofya mu charu,+ kuti zizakakhale mwakufwasa mu mapopa na kugona mu thengere.+
26 Nizamutumbika+ mberere na malo ghose ghakuzingilizga kaphiri kane, ndipo nizamulokweska vula pa nyengo yake. Vitumbiko vizamulokwa nga ni vula.+
27 Makuni ghamuthondo ghazamupambika vipambi, dongo lizamupeleka vipambi vyake,+ zizamukhala mwakufwasa mu charu. Ndipo zizamumanya kuti ine ndine Yehova para nazakaphyora goliwoli+ lawo na kuziponoska kwa awo ŵakuzizgora ŵazga.
28 Zizamuŵaso nyama ya ŵamitundu chara, ndipo vikoko vya mu charu kuti vizamuziryaso chara. Zizamukhala mwakufwasa, kwambura kofyeka+ na waliyose.
29 “‘“Nizamuzinozgera munda wakumanyikwa, ndipo zizamufwa na njara chara mu charu,+ zizamukhozgeka soni chara na ŵamitundu.+
30 ‘Apo ndipo ŵazamumanya kuti ine Yehova Chiuta wawo, nili nawo ndipo iwo, nyumba ya Israyeli, mbanthu ŵane,’+ ndimo yayowoyera Fumu Yikuru Yehova.”’
31 “‘Kweni imwe mberere zane,+ mberere izo nkhuzipwelelera, ndimwe ŵanthu, ndipo ine ndine Chiuta winu,’ ndimo yayowoyera Fumu Yikuru Yehova.”
Tumizgani
Tumizgani
Ezekiyeli 34
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=26&Chapter=34&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D26%26Chapter%3D34%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi Ŵakaboni ŵa Yehova Ŵakuchindika Visopa Vinyake?
Tikulondezga ulongozgi wa mu Baibolo wakuti: ‘
Chindikani ŵanthu ŵa mtundu uliwose.’ Ntheura, tikuchindika munthu wa chisopa chilichose. (1 Petrosi 2:17) Nangauli mu vyaru vinyake Ŵakaboni ŵa Yehova tilimo ŵanandi chomene, kweni tikuchichizga ŵandyali yayi panji awo ŵakupanga malango kuti ŵakanizge visopa vinyake. Kweniso tikuchichizga boma yayi kuti lizomerezge malango ghanyake kuti ŵanthu ŵayenderenge vigomezgo vithu. Tikuchindika ŵanji chifukwa nase tikukondwa para ŵanthu ŵakutichindika.—Mateyu 7:12.


text: 1 Sumu ya zisumu,* iyo nja Solomoni:+2 “Wanifyofyonthe na mifyofyontho ya mulomo wake,Pakuti chitemwa chako ntchiwemi kuluska vinyo.+3 Sungu la mafuta ghako ndiwemi.+Zina lako lili nga ni mafuta ghakununkhira agho ghapungulika.+Lekani ŵamwali ŵakukutemwa.4 Unitore,* tiye tichimbire.Pakuti themba laninjizga mu vipinda vyake vyamukati.Tiye tikondwe na kusekelera mwa iwe.Tiye tilumbe* chitemwa chako kuluska vinyo.Mphake kuti ŵakukutemwa.*5 Imwe ŵana ŵanakazi ŵa Yerusalemu, ine nili mufipa kweni nili wakutowa,Nili nga mahema gha Kedara,+ nga ni salu za hema+ la Solomoni.6 Munganidodoliskanga yayi chifukwa chakuti nabinkha,Chifukwa dazi laniŵawura.Ŵana ŵanalume ŵa amama ŵakanikwiyira.Ŵakanimika kuti nisungilirenge minda ya mpheska,Kweni munda wane wa mpheska nkhawusunga yayi.7 Niphalira, iwe wamweneiwe nkhukutemwa* chomene,Uko ukuliska mskambo wako,+Uko wawugoneka namuhanya pakati.Kasi niŵirechi nga ni mwanakazi uyo wabundilizgika chidiko*Pakati pa miskambo ya ŵanyako?”8 “Usange ukumanya yayi, iwe wakutowa chomene mu ŵanakazi,Luta ulondezge malundi gha mskamboNdipo uliske tumbuzi twako pafupi na mahema gha ŵaliska.”9 “Iwe wakutemweka wane, nkhukuyaniska na hachi lanakazi pakati pa magileta gha Farawo.+10 Matama ghako ghakuwoneka makora na vitoweskero,Singo yako na vingwe vya mikanda.11 Tikupangirenge vitoweskero vyagolide,Na kuviphaka siliva.”12 “Apo themba likukhala pa thebulu lake,Vyakununkhira vyane*+ vikufumiska sungu lake.13 Wakutemweka wane wali nga nkhathumba ka mure kwa ine,+Kakugona pakati pa mabere ghane.14 Wakutemweka wane wali nga ni luŵa la kofa kwa ine,+Mu minda ya mpheska ya ku Engedi.”+15 “Wona, ndiwe wakutowa, wakutemweka wane.Wona, ndiwe wakutowa. Maso ghako ghakukozgana na gha nkhunda.”+16 “Wona, wakutemweka wane, ndiwe wakutowa* na wakukondweska.+Chakugonapo chithu chili pakati pa mahamba.17 Michiko ya nyumba yithu nja makuni gha sidara,Mapaso ghithu ni makuni gha junipa.


text: 32 Wonani, themba+ liwusenge mu urunji,+Ndipo ŵakaronga ŵawusenge mwakunyoloka.2 Waliyose waŵenge nga ni malo ghakubisamamo mphepo,Malo ghakujoŵamo chivula,Nga nthumilonga twa maji mu charu chambura maji,+Nga ni mfwiri wa jalawe likuru mu charu chakomira.3 Penepapo maso gha awo ŵakulaŵiska ghajalikenge chara,Ndipo makutu gha awo ŵakupulika ghategherezgenge.4 Mtima wa awo ŵakuphuluphutira pakuchita vinthu, ughanaghanirenge dankha kuti umanyisiske,Ndipo lulimi lwachikwikwi luyowoyenge mwakupulikikwa makora.+5 Muzeleza wachemekengeso mwanangwa chara,Ndipo wambura nkharo wachemekenge wakuchindikika yayi.6 Pakuti muzeleza wayowoyenge vyauzeleza,Na kwata vinthu viheni mu mtima wake,+Kwambiska uchigaluka na kumuyowoyera viheni Yehova,Kunora chakurya wanjara,Na kumunora maji wanyota.7 Maghanoghano gha munthu wambura nkharo ngaheni.+Wakuthandazga nkharo yakukhozga soni,Kuti waparanye wakuyuzgika na mazgu ghautesi,+Nanga ni para mukavu wakuyowoya icho ntchakwenelera.8 Kweni uyo ni mwanangwa wakuchita vinthu mwawanangwa,Ndipo wakulutilira kuchita vinthu mu wanangwa wake.9 “Wukani, mwaŵanakazi imwe mwati waka fwase, mupulike mazgu ghane!Imwe ŵana ŵasungwana ŵambura kupwelerako kanthu,+ thyani khutu ku ivyo nkhuyowoya!10 Mu chaka chimoza pera, imwe ŵambura kupwelerako kanthu mutenthemenge,Chifukwa para vuna ya mpheska yikumara, muwunjikenge yayi chipambi nanga ntchimoza.+11 Tenthemani, ŵanakazi imwe mwati waka fwase!Chitani wofi, imwe ŵambura kupwelerako kanthu!Vulani malaya muŵe nkhule,Ndipo muvware chigudulu mu chiwuno mwinu.+12 Jitimbani pa nganga na kutengeraChifukwa cha minda yinu yiwemi na mpheska zinu izo zapambika makora.13 Pakuti charu cha ŵanthu ŵane chimezgenge minga na vivwati.Vizurenge mu nyumba zose izo zikusekelera,Enya, mu tawuni yakuzaya.+14 Chigongwe chakukhora chasidika,Msumba wa chongo wajowoleka.+Ofeli+ na chigongwe cha mulinda vyazgoka mahami muyirayira,Malo ghakukondweska mbunda zamuthengere,*Ghakuliskako miskambo,+15 M’paka mzimu upungulikire pa ise kufuma kuchanya,Mapopa ghazgoke munda wa vipambi,+Ndipo munda wa vipambi uŵe nga ni nkhorongo.+16 Penepapo weruzgi wakunyoloka uzamukhala mu mapopa,Urunji mu munda wa vipambi.+17 Mu urunji wenecho muzamufuma mtende,+Ndipo chipambi cha urunji wenecho ni bata na chimango muyirayira.+18 Ŵanthu ŵane ŵakhalenge mu malo gha mtende,Mu malo gha bata na malo gha chimango.+19 Kweni vula yamalibwe yipwatenge nkhorongo,Ndipo msumba uwenge pasi skee.20 Ŵakukondwa ndimwe mukuseŵa mbuto mumphepete mwa maji,Imwe mukufumiska* ng’ombe na mbunda.”+


text: 1 Mu nkhani yakwamba, ŵa Tiyofilo, nkhalemba za vinthu vyose ivyo Yesu wakamba kuchita na kusambizga,+2 m’paka pa zuŵa ilo wakatolekera kuchanya,+ wakati wapeleka ulongozgi kwizira mu mzimu utuŵa ku ŵapositole awo wakasora.+3 Wakati wasuzgika, wakajilongora kwa iwo ndipo wakachita vinthu vinandi kuti ŵakhorwe kuti ngwamoyo.+ Ŵakamuwona mazuŵa ghose 40, ndipo wakaŵaphaliranga vya Ufumu wa Chiuta.+4 Ndipo apo wakakumananga nawo, wakaŵaphalira kuti: “Kufumamo chara mu Yerusalemu,+ lindilirani icho Adada ŵali kulayizga,+ icho nkhamuphalirani.5 Pakuti Yohane wakabatizanga nadi na maji, kweni imwe muzamubatizika na mzimu utuŵa,+ ndipo pajumphenge mazuŵa ghanandi chara.”6 Sono ŵakati ŵawungana, ŵakamufumba kuti: “Fumu, kasi mukuwezgera ufumu kwa Israyeli pa nyengo iyi?”+7 Wakaŵazgora kuti: “Nkhwa imwe chara kumanya zinyengo panji mazuŵa ghakutemeka agho Adada ŵaŵika pasi pa mazaza ghawo.+8 Kweni muzamupokera nkhongono para mzimu utuŵa wiza pa imwe,+ ndipo muzamuŵa ŵakaboni ŵane+ mu Yerusalemu,+ mu Yudeya mose na Samariya,+ na ku vigaŵa vyakutali chomene* vya charu chapasi.”+9 Wakati wayowoya vinthu ivi, Yesu wakatolekera kuchanya uku ŵakulaŵiska, ndipo bingu likamupokelera na kumubisa ku maso ghawo.+10 Ndipo uku ŵakudodoliska ku mtambo apo wakalutanga, mwamabuchi ŵanalume ŵaŵiri awo ŵakavwara malaya ghatuŵa+ ŵakimilira pafupi na iwo.11 Ndipo ŵakati: “Ŵanalume ŵa mu Galileya, chifukwa wuli mukwimilira na kulaŵiska ku mtambo? Yesu uyu watolekera kuchanya kufuma kwa imwe wazamwizaso mwakuyana waka umo mwamuwonera wakukwelera kuchanya.”12 Penepapo ŵakawelera ku Yerusalemu+ kufuma ku Phiri la Maolive, ilo lili pafupi na Yerusalemu, ukaŵa mtunda wakuzomerezgeka kwenda pa zuŵa la sabata.*13 Ŵakati ŵafika, ŵakakwelera mu chipinda chamuchanya umo ŵakakhalanga. Pakaŵa Petrosi, Yohane, Yakobe, Andireya, Filipu, Tomasi, Baratulumeyu, Mateyu, Yakobe mwana wa Alifeyu, Simoni wamwamphu, na Yudasi mwana wa Yakobe.+14 Wose ŵakaŵa na chilato chimoza, ndipo ŵakakoseranga mu lurombo, pamoza na ŵanakazi ŵanyake+ na Mariya nyina wa Yesu na ŵanung’una ŵake.+15 Mu mazuŵa agha, Petrosi wakawuka pakati pa ŵabali (ŵanthu wose pamoza ŵakaŵa pafupifupi 120) ndipo wakati:16 “Mwaŵabali, chikaŵa chakwenelera kuti lemba lifiskike, ilo mzimu utuŵa ukayowoyerathu kwizira mwa Davide vya Yudasi,+ uyo wakazgoka mulongozgi wa awo ŵakakaka Yesu.+17 Pakuti iyo wakaŵa lumoza na ise+ ndipo wakateŵeteranga nase pamoza.18 (Ntheura, munthu uyu wakagura munda na malipiro ghaubendezi.+ Wakawa kapingizgoli, ndipo nthumbo yake yikaphumuka* na matumbo fulumu!+19 Ŵanthu wose ŵa mu Yerusalemu ŵakamanya, ntheura munda wura mu chiyowoyero chawo ukachemeka Akelidama, ndiko kuti, “Munda wa Ndopa.”)20 Pakuti kuli kulembeka mu buku la Masalimo, ‘Malo ghake ghakukhalamo ghapasuke, ndipo mungakhalanga munthu yayi,’+ ndiposo kuti, ‘Mulimo wake wa ulaŵiliri munthu munyake watore.’+21 Ntheura ntchakwenelera kuti pa ŵanalume awo tikaŵiranga nawo lumoza nyengo yose iyo Fumu Yesu yikachitanga milimo yake* pakati pithu,22 kwambira apo yikabatizikira na Yohane+ m’paka pa zuŵa ilo yikatolekera kuchanya kufuma kwa ise,+ yumoza wa ŵanalume aŵa wasankhike kuti pamoza na ise, waŵe kaboni wa chiwuka chake.”+23 Ntheura ŵanalume ŵaŵiri ŵakasachizgika, Yosefe wakuchemeka Barasaba, uyo wakachemekangaso Yusto, na Matiya.24 Ndipo ŵakalomba na kuyowoya kuti: “A Yehova,* imwe mukumanya mitima ya wose,+ longorani uyo mwasora pa ŵanalume ŵaŵiri aŵa,25 kuti watore malo gha uteŵeti uwu na upositole, agho Yudasi wakaghaleka na kuya ku malo gha yekha.”+26 Ntheura ŵakachita mphenduzga pa iwo,+ ndipo mphenduzga yikawira pa Matiya, ndipo wakapendekera lumoza na ŵapositole 11.


text:
Nkhani Nambara 60: Abigelu na Davide
Kasi mwanakazi wakutowa uyo wakukumana na Davide ukumumanya? Zina lake ni Abigelu. Wakaŵa wamahara, ndipo wakawezga Davide kuti waleke kucita cinthu ciheni. Kweni pambere tindasambire za nkhani iyi, tiye tiwone ivyo vikacitikira Davide.
Davide wakati wacimbira kwa Sauli, wakabisama mu mphanji. Ŵakuru ŵake na mbumba yake yose ŵakiza kwa iyo. Ŵanalume pafupifupi 400 ŵakiza kwa iyo, ndipo wakaŵa mulongozgi wawo. Pamanyuma pake Davide wakaluta kwa fumu ya caru ca Moabu ndipo wakayiphalira kuti: ‘Ŵazomerezga ŵadada na ŵamama kuti ŵakhalenge na iwe mupaka ndimanye dankha ico cicitikenge kwa ine.’ Mukuluta kwa nyengo Davide na ŵanalume ŵake ŵakamba kubisama mu mapiri.
Mphamanyuma pa cakucitika ici apo Davide wakakumana na Abigelu. Mfumu wake Nabala wakaŵa munthu musambazi. Wakaŵa na mberere 3,000 na mbuzi 1,000. Nabala wakaŵa munthu muheni. Muwoli wake, Abigelu, wakaŵa wakutowa comene. Ndiposo, wakamanya kucita ico nchiwemi. Zuŵa linyake wakaponoska mbumba yake. Tiye tiwone umo wakacitira.
Davide na ŵanalume ŵake ŵakaŵa ŵalusungu kwa Nabala. Ŵakawovwira kuvikilira mberere zake. Ntheura zuŵa linyake Davide wakatuma ŵanalume ŵake ŵanyake kukalomba vyakurya kwa Nabala. Ŵanalume ŵa Davide ŵakiza kwa Nabala apo iye na ŵateŵeti ŵake ŵakametanga weya wa mberere. Likaŵa zuŵa la ciphikiro, ndipo Nabala wakaŵa na vyakurya viwemi vinandi. Antheura ŵanalume ŵa Davide ŵakati: ‘Taŵa ŵalusungu kwa iwe. Tindatorepo nanga ndimoza mwa mberere zako, kweni tazipwelelera. Sono, taŵeya, tipako vyakurya.’
Nabala wakati: ‘Ningapeleka yayi vyakurya vyane ku ŵanthu ŵanga ndimwe.’ Wakayowoya mwakuyuyura comene na kuyowoyera vinthu viheni Davide. Ŵanalume ŵala ŵakawelera ndipo ŵakaphalira Davide umo ŵakayendera, Davide wakakwiya comene. Wakaphalira ŵanalume ŵake kuti: ‘Tolani malupanga ghinu!’ Ŵakamba ulendo kuti ŵakakome Nabala na ŵanalume ŵake.
Yumoza wa ŵanalume ŵa Nabala uyo wakapulika mazgu gha kuyuyura agho Nabala wakayowoya wakaphalira Abigelu ivyo vikacitika. Wati wapulika waka, Abigelu wakatora vyakurya. Wakaviŵika pa mbunda na kwamba ulendo. Wakati wakumana na Davide, wakakhira pa mbunda yake, wakawa kavunama na kuyowoya kuti: ‘Naŵeya sekuru wane, mungapulikiranga Nabala mfumu wane yayi. Nchindere, ndipo wakucita vinthu vyaucindere. Cawanangwa ici. Conde pokelani, ndipo mutigowokere ivyo vikacitika.’
‘Ndiwe mwanakazi wavinjeru,’ Davide wakazgora ntheura. ‘Waniwezga kuti nileke kukoma Nabala kumuwezgera uheni wake. Sono welera ku nyumba kwako mu mtende.’ Nyengo yikati yalutapo, Nabala wakafwa, ndipo Davide wakatora Abigelu kuŵa muwoli wake.
1 Samuel 22:1-4; 25:1-43.
Mafumbo
- Kasi zina la mwanakazi uyo wakukumana na Davide pa cithuzithuzi apa ninjani, ndipo wakaŵa wankharo wuli?
- Kasi Nabala wakaŵa njani?
- Cifukwa wuli Davide wakatuma ŵanalume ŵake ŵanyake kukalomba cakurya kwa Nabala?
- Kasi Nabala wakayowoya vici ku ŵanalume ŵa Davide, ndipo Davide wakacitaci?
- Kasi Abigelu wakacitaci kulongora kuti wakaŵa mwanakazi wavinjeru?
Mafumbo ghanyake
- Ŵazgani 1 Samuel 22:1-4.
Pa nkhani ya kovwirana, nchiyelezgero wuli ciwemi ico mbumba ya Davide yikalongora ico Ŵakhristu ŵangatorako? (Zinth. 17:17; 1 Tes. 5:14)
- Ŵazgani 1 Samuel 25:1-43.
Nchifukwa wuli Nabala wakuyowoyeka kuti wakaŵa wamuyuyuro comene? (1 Sam. 25:2-5, 10, 14, 21, 25)
Kasi ŵawoli ŵakusambirako vici kwa Abigelu? (1 Sam. 25:32, 33; Zinth. 31:26; Efe. 5:24)
Ni vinthu viŵiri wuli viheni ivyo Abigelu wakakanizga Davide kuti wacite? (1 Sam. 25:31, 33; Rom. 12:19; Efe. 4:26)
Kasi zgoro ilo Davide wakapeleka kwa Abigelu likovwira wuli ŵanalume lero kuti ŵawonenge ŵanakazi nga ni umo Yehova wakuŵawonera? (Mil. 21:8, 9; Rom. 2:11; 1 Pet. 3:7)
Manyani Vinandi
Abigelu Wakachita Vinthu Mwamahara
Kasi tingasambirako vichi ku nthengwa ya Abigelu iyo yikaŵa na masuzgo?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
10 “Nadi nkhumuphalirani kuti, uyo wakuleka kunjira pa mulyango wa chiŵaya cha mberere, kweni wakukwera pa malo ghanyake, ni munkhungu na wakupoka vyaŵene.+
2 Kweni uyo wakunjira pa mulyango ni muliska wa mberere.+
3 Mulinda wa pa mulyango wakumujulira+ ndipo mberere zikupulika mazgu ghake.+ Wakuchema mberere zake mazina na kuzifumiskira kuwaro.
4 Para wazifumiskira kuwaro mberere zake zose, wakudangira panthazi, ndipo mberere zikumulondezga, chifukwa mazgu ghake zikughamanya.
5 Mulendo zingamulondezga chara kweni zikumuchimbira, chifukwa mazgu gha ŵalendo zikughamanya yayi.”
6 Yesu wakaŵayowoyera ntharika iyi, kweni ŵakapulikiska yayi ivyo wakayowoyanga kwa iwo.
7 Ntheura Yesu wakayowoyaso kuti: “Nadi nkhumuphalirani kuti, ine ndine mulyango wa mberere.+
8 Wose awo ŵiza na kupusikizgira kuti ndine, mbankhungu na ŵakuphanga vinthu vyaŵene, kweni mberere zindaŵapulikire.
9 Ine ndine mulyango. Waliyose uyo wakunjira pa ine wazamuponoskeka, ndipo wazamunjira na kufuma na kusanga chakurya.+
10 Munkhungu wakwiza waka chara, kweni kuti wibe, wakome, na kuparanya.+ Ine nili kwiza kuti ŵaŵe na umoyo, uwo mbumoyo wamuyirayira.
11 Ine ndine muliska muwemi.+ Muliska muwemi wakupeleka umoyo wake chifukwa cha mberere.+
12 Munthu waganyu, uyo ni muliska chara, ndiposo uyo mberere ni zake chara, para wawona kukwiza mphumphi, wakusida mberere na kuchimbira. Ndipo mphumphi para yiza yikuzikoma na kuzimbininiska zinyake.
13 Wakuchimbira chifukwa ngwaganyu ndipo mberere walije nazo na ntchito.
14 Ine ndine muliska muwemi. Nkhumanya mberere zane ndipo mberere zane nazo zikunimanya,+
15 nga ni umo Adada ŵakumanyira ine ndipo nane nkhuŵamanya Adada,+ ndipo nkhupeleka umoyo wane chifukwa cha mberere.+
16 “Nili nazo mberere zinyake, izo ni za mu chiŵaya ichi chara.+ Nazo nkhwenera kuzitora, zipulikenge mazgu ghane, ndipo ziŵenge mskambo umoza, muliska yumoza.+
17 Adada ŵakunitemwa,+ chifukwa nkhupeleka umoyo wane,+ mwakuti niwupokereso.
18 Palije munthu wawutorako kwa ine, kweni nkhuwupeleka nekha. Nili na mazaza gha kuwupeleka, ndiposo nili na mazaza gha kuwupokeraso.+ Dango la kuchita ichi nkhapokera kwa Adada.”
19 Pakaŵaso kugaŵikana pakati pa Ŵayuda+ chifukwa cha mazgu agha.
20 Ŵanandi ŵakatenge: “Wali na chiŵanda ndipo ngwakufuntha. Chifukwa wuli mukumupulikizga?”
21 Ŵanyake ŵakatenge: “Agha ni mazgu gha munthu wachiŵanda yayi. Kasi chiŵanda chingajura maso gha ŵanthu ŵachibulumutira?”
22 Pa nyengo yira, Chiphikiro cha Kupatulira Tempile chikachitika mu Yerusalemu. Yikaŵa nyengo ya chiwuvi,
23 ndipo Yesu wakendanga mu tempile mu khonde la Solomoni.+
24 Ŵayuda ŵakamuwungilira ndipo ŵakamba kuyowoya kwa iyo kuti: “Kasi mutivungenge mu mahamba m’paka pawuli? Usange ndimwe Khristu, tiphalirani.”
25 Yesu wakaŵazgora wakati: “Nkhamuphalirani, kweni mukugomezga yayi. Milimo iyo nkhuchita mu zina la Adada yikunichitira ukaboni.+
26 Kweni imwe mukugomezga yayi, chifukwa ndimwe mberere zane yayi.+
27 Mberere zane zikupulika mazgu ghane, ine nkhuzimanya ndipo zikunilondezga.+
28 Nkhuzipa umoyo wamuyirayira+ ndipo zizamuparanyika chara, ndipo palije uyo wazamuzikwachapura mu woko lane.+
29 Mberere izo Adada ŵanipa ni zakuzirwa chomene kuluska vinthu vinyake vyose, ndipo palije uyo wangazikwachapura mu woko la Adada.+
30 Ine na Adada tili ŵamoza.”+
31 Ŵayuda ŵakatoraso malibwe kuti ŵamuswe.
32 Yesu wakati kwa iwo: “Nkhamulongorani milimo yiwemi yinandi yakufuma kwa Adada. Kasi ni mulimo ngu uwo mukukhumba kuniponyerapo malibwe?”
33 Ŵayuda ŵakamuzgora kuti: “Tikukhumba kukuponya na malibwe chifukwa cha mulimo uwemi yayi, kweni chifukwa cha muyuyuro.+ Pakuti iwe, nangauli ndiwe munthu, ukujizgora wekha chiuta.”
34 Yesu wakaŵazgora kuti: “Asi mu Dango linu muli kulembeka kuti, ‘Ine nkhati: “Imwe muli ŵachiuta”’?+
35 Usange wakaŵachema ‘ŵachiuta’+ awo mazgu gha Chiuta ghakaŵasuska, kweni lemba lingasintha yayi,
36 kasi mukuyowoya kwa ine, ine Adada ŵanituŵiska na kunituma mu charu, mukuti, ‘Ukuyuyura Chiuta,’ chifukwa chakuti nati, ‘Ndine Mwana wa Chiuta’?+
37 Lekani kunigomezga usange nkhuchita milimo ya Adada chara.
38 Kweni usange nkhuyichita, nangauli mukunigomezga chara, gomezgani milimo,+ mwakuti mumanye na kulutilira kumanya kuti Adada ŵali mu umoza na ine ndipo ine nili mu umoza na Adada.”+
39 Ntheura ŵakayezgaso kuti ŵamukore, kweni wakaŵachimbira.
40 Wakalutaso ku sirya la Yorodani, uko Yohane wakabatizanga pakwamba,+ ndipo wakakhala kwenekura.
41 Ŵanthu ŵanandi ŵakiza kwa iyo, ndipo ŵakamba kuyowoya kuti: “Palije chimanyikwiro icho Yohane wakachitapo, kweni vinthu vyose ivyo Yohane wakayowoya vya munthu uyu vikaŵa vyaunenesko.”+
42 Kwenekura ŵanandi ŵakapulikana mwa iyo.
Tumizgani
Tumizgani
Yohane 10
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=43&Chapter=10&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D43%26Chapter%3D10%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 28 Zuŵa la Sabata likati lajumpha, chakumatandakucha kwa zuŵa lakwamba la sabata, Mariya wa ku Magadala na Mariya munyake ŵakiza kuzakawona dindi.+2 Ndipo ŵakawona kuti pachitika chindindindi chikuru, pakuti mungelo wa Yehova* wakakhira kufuma kuchanya ndipo wakiza na kukunkhuzgira pamphepete libwe, na kukhalapo.+3 Mawonekero ghake ghakaŵa nga ni leza, ndipo chakuvwara chake chikaŵa chituŵa nga ntchiwuvi.+4 Chifukwa cha kopa mungelo uyu, ŵalinda ŵakanjenjema, ndipo ŵakaŵa nga mbanthu ŵakufwa.5 Kweni mungelo wakati ku ŵanakazi: “Mungopanga chara, chifukwa nkhumanya kuti mukupenja Yesu uyo wakapayikika pa khuni.+6 Wali muno yayi, pakuti wawuskika, nga umo wakayowoyera.+ Zaninge muwone malo agho wakagonapo.7 Ndipo lutani luŵiro mukaphalire ŵasambiri ŵake kuti wawuskika ku ŵakufwa, pakuti wonani! wadangira munthazi mwinu wakuya ku Galileya.+ Mwamumuwona kwenekura. Wonani, namuphalirani.”+8 Ntheura, ŵakafumako mwaluŵiro ku dindi,* ndipo ŵakaŵa na wofi na chimwemwe chikuru. Ŵakachimbira kuti ŵakaphalire ŵasambiri ŵake.+9 Ndipo wonani! Yesu wakakumana nawo ndipo wakati: “Monire!” Ŵakiza pafupi ndipo ŵakamukora mu malundi na kumusindamira.*10 Kweni Yesu wakati kwa iwo: “Kopa chara! Lutani mukaphalire ŵabali ŵane kuti ŵalute ku Galileya, ndipo kwenekura ndiko ŵamuniwona.”11 Apo ŵanakazi aŵa ŵakalutanga, ŵalinda+ ŵanyake ŵakanjira mu msumba na kuphalira ŵalara ŵa ŵasembe vinthu vyose ivyo vyachitika.12 Ŵalara ŵa ŵasembe ŵakati ŵawungana pamoza na ŵalara ŵa ŵanthu, ŵakadumbiskana ndipo ŵakapeleka masiliva ghanandi ku ŵasilikari,13 ndipo ŵakati: “Muyowoyenge kuti, ‘Ŵasambiri ŵake ŵakiza na usiku na kumwiba apo ise tikaŵa mu tulo.’+14 Ndipo usange kazembe wapulika, tizamumulongosolera* nkhani iyi, ndipo imwe mungenjerwanga na pachoko chara.”15 Ntheura ŵakatora masiliva ghara na kuchita nga umo ŵakaŵaphalilira, ndipo nkhani iyi yathandazgika pakati pa Ŵayuda m’paka muhanya uno.16 Kweni ŵasambiri 11 ŵakaluta ku Galileya,+ ku phiri uko Yesu wakati ŵakakumane.+17 Ŵakati ŵamuwona, ŵakamusindamira,* kweni ŵanyake ŵakakayika.18 Yesu wakasendelera kwa iwo na kuyowoya nawo, wakati: “Mazaza ghose ghapika kwa ine kuchanya na pa charu chapasi.+19 Ntheura, lutaninge mukazgore ŵanthu ŵa mitundu yose kuŵa ŵasambiri,+ mukaŵabatize+ mu zina la Adada na la Mwana na la mzimu utuŵa,20 mukaŵasambizge kusungilira vinthu vyose ivyo namuphalirani.+ Ndipo wonani, ine nili namwe mazuŵa ghose m’paka umaliro wa charu ichi.”*+


text:
Juni 27–Julayi 3
MASALIMO 52-59
Sumu 38 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Katundu Winu Mumuthwikiske Yehova”: (Mamin. 10)
Sa 55:2, 4, 5, 16-18—Pakaŵa vinthu vinandi ivyo Davide wakenjerwanga navyo chomene (w06 7/1 peji 11 ndime 5; w96-CN 4/1 peji 27 ndime 2)
Sa 55:12-14—Mwana wa Davide na mubwezi wa Davide ŵakamuwukira (w96-CN 4/1 peji 30 ndime 1)
Sa 55:22—Davide wakagomezganga kuti Yehova wamovwirenge (w06 7/1 peji 11 ndime 6; w99-CN 3/15 peji 22-23)
-
Ivyo Tasambira: (Mamin. 8)
Sa 56:8—Kasi mazgu ghakuti “sungani masozi ghane mu thumba linu lachikumba” ghakung’anamurachi? (w09-CN 6/1 peji 29 ndime 1; w08-CN 10/1 peji 26 ndime 3)
Sa 59:1, 2—Kasi ivyo Davide wakachita vikutisambizga vichi pa nkhani ya lurombo? (w08 3/15 peji 14 ndime 13)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Sa 52:1–53:6
PHARAZGANI MWALUSO
Paulendo Wakwamba: (Mamin. 2 panji kuchepera apa) Gaŵirani thirakiti lililose. Mulongorani munthu kachidindo ako kali paumaliro wa thirakiti kuti wakachite scan
Ulendo Wakuwelerako: (Mamin. 4 panji kuchepera apa) Yezgelerani umo mungachitira ulendo wakuwelerako kwa munthu uyo wakapoka thirakiti
Sambiro la Baibolo: (Mamin. 6 panji kuchepera apa) Sambirani nayo sambiro 3 ndime 2-3 mu kabuku ka Uthenga Uwemi. Paumaliro muphalirani vya kavidiyo ka pa jw.org/tum kakuti Kasi Tikumanya Wuli Kuti Baibolo Likutiphalira Unenesko?
UMOYO WACHIKHRISTU
Sumu 56
Ivyo Vikukhumbikwa pa Mpingo: (Mamin. 7)
“Chiuta Ni Movwiri Wane”: (Mamin. 8) Kudumbiskana. Pelekani mwaŵi ku ŵabali ŵanandi kuti ŵazgorepo pa mafumbo agho ghalembeka mwakuti wose ŵasambireko ku ivyo ŵabali na ŵadumbu ŵakukumana navyo. (Ro 1:12) Chiskani ŵapharazgi kuti ŵagwiliskirenge ntchito Buku Lofufuzira Nkhani kuti ŵasange wovwiri mu Mazgu gha Chiuta para ŵali mu suzgo.
Sambiro la Baibolo la Mpingo: (Mamin. 30) ia mutu 1 ndime 1-13
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 121 na Lurombo


text:
INDONESIA
Ŵakaleka Yayi Kuwungana Pamoza
Mu nyengo iyo ntchito yithu yikakanizgika, mipingo yinandi yikalutilira kuwungana mu nyumba zawo. Kweni mipingo yinandi yikayimbanga yayi sumu pa maungano chifukwa chakopa kuti ŵanthu ŵangamanya. Munyumba zinyake izo ŵabali ŵakawungananga, ŵalara ŵa boma ŵakizanga mwamabuchi, kweni kanandi ŵabali ŵakachitanga maungano ghawo mwamtende.
Kuti ŵachite maungano ghakuru, ŵabali ŵakasangirangapo mwaŵi pa vinthu nga ni vikondwelero na maukwati. Tagor Hutasoit wakati: “Ŵakutorana ŵakalembeskanga nthengwa na kupoka chikalata ku boma cha kuŵazomerezga kuti ŵachite chikondwelero chikuru cha ukwati wawo. Pa nyengo ya ukwati, awo ŵakupelekezga ŵeneko ŵa nthengwa ŵakakhalanga kunthazi kwa pulatifomu ndipo ŵabali ŵakayowoyanga nkhani za Baibolo zakupambanapambana.”
Pa ungano unyake, mpolisi wakakumana na Tagor kumphepete.
Mpolisi uyu wakamufumba kuti: “Maukwati ghanandi ghakutora waka maora ghaŵiri panji ghatatu. Chifukwa wuli maukwati ghinu ghakwamba mulenji m’paka namise?”
Tabor wakazgora kuti: “Ŵakutorana ŵanyake ŵakuŵa na masuzgo ghanadi ndipo ŵakukhumbikwira kuŵawovwira na Malemba ghanandi.”
Mpolisi wakazomerezga na mutu, wakati: “Ichi ntchakupulikikwa.”
Kuti ŵachite Ungano wa Chigaŵa wa mu 1983 wa mutu wakuti, Kingdom Unity (Kukolerana Chifukwa cha Ufumu) ŵabali ŵakapusikizgira kuti ŵali na maukwati ghanandi, ndipo ŵakachitira ungano uwu mu sitediyamu ya ku Jakarta. Ŵanthu ŵakukwana 4,000 ŵakiza pa ungano uwu ndipo 125 ŵakabatizika pambere ungano undambe. Ŵakabatizikira ku malo ghambura kuwonekera. Boma likati laleka kusuzga chomene, ŵabali ŵakamba kuchita maungano ghakuru chomene. Umoza mwa maungano agha pakiza ŵanthu ŵakujumpha 15,000.
Kuzenga Ofesi ya Munthavi Panyengo Iyo Ntchito Yithu Yikakanizgika
Mu vyaka vya m’ma 1980 na 1990, ofesi ya munthavi yikapempha boma mwakuwerezgawerezga kuti lizomerezge ntchito ya Ŵakaboni ŵa Yehova. Ŵabali mu vyaru vinyake nawo ŵakalembera makalata boma la Indonesia ndiposo ŵimiliri ŵa boma ili, kuŵafumba chifukwa icho ŵali kukanizgira ntchito ya Ŵakaboni ŵa Yehova. Ŵalara ŵa boma ŵanandi ŵakakhumbanga kuzomerezga ntchito yithu, kweni wupu wakuwona vya visopa mu charu ichi ndiwo ukalimbikiranga kuti ntchito yithu yilutilire kukanizgika.
Mu 1990, ŵabali ŵakawona kuti vingachitika kuzenga ofesi yiphya ya munthavi ku malo ghambura kuwonekera ku ŵanthu. Mu chaka chenechichi, Wupu Wakulongozga ukazomelezga kugura malo pafupi na Bogor, tawuni yichoko iyo yikaŵa pa mtunda wa makilomita 40, kumwera kwa Jakarta. Kweni ŵabali ŵachoko chomene mu charu ichi ndiwo ŵakamanyanga vyakuzenga. Ipo kasi ofesi iyi yikate yizengekenge wuli?
Wovwiri ukafuma ku ŵabali pa charu chose. Ofesi yakulaŵilira vyakuzenga ku Brooklyn na ku Australia, yikatumizga pulani ya ofesi yiphya ya munthavi. Ŵabali 100 ŵakufuma mu vyaru vyakupambanapambana ŵakalongozga pa ntchito ya kuzenga ofesi iyi, iyo yikatora vyaka viŵiri.
Hosea Mansur, mubali wa ku Indonesia uyo wakadumbiskananga na ŵalara ŵa boma pakwendeska ntchito iyi, wakati: ‘Para ŵalara ŵa boma awo Mbasilamu ŵawona H.M., pa chisoti icho nkhavwaranga, ŵakaghanaghananga kuti H wakwimira ‘Hājjī,’ uyo ni munthu wakuchindikika chomene ku Ŵasilamu. Ndipo wakuŵa yumoza wa awo ŵakunozga maulendo ghakukasopa ku Mecca. Ntheura ŵakanichindikanga chomene. Ivi vikawovwira kuti tigwire makora ntchito yithu.
Ofesi yiphya ya munthavi ŵakayipeleka kwa Yehova pa Julayi 19, 1996. John Barr, wa mu Wupu Wakulongozga ndiyo wakayowoya nkhani ya kupatulira ofesi iyi. Pakaŵa ŵanthu ŵakukwana 285. Awo ŵakapulikizga nkhani iyi, ŵakaŵa ŵapayiniya ŵapadera, ŵabali ŵakufuma mu vyaru vinandi awo kumanyuma ŵakaŵa ŵamishonare, ndiposo ŵabali awo ŵakateŵeteranga pa Beteli ya ku Indonesia. Pakati pajumpha mazuŵa ghaŵiri, ŵanthu ŵakukwana 8,793 ŵakaŵa pa Ungano wa Chigaŵa wa mutu wakuti, “Mathenga gha Mtende wa Chiuta” ku Jakarta.
Yehova Wakawombora Ŵanthu Ŵake
Mu 1998, pulezidenti wa ku Indonesia, Soeharto (Suharto) wakathura pasi udindo wake, ndipo boma liphya likanjira m’malo. Ntheura ŵabali ŵakalimbikira chomene kupempha boma liphya kuti liŵape wanangwa wa kusopa.
Djohan Effendi, uyo wakaŵa mulembi wa boma la Indonesia wakati waluta ku New York mu 2001, wakayendera Beteli ya Brooklyn ndipo wakakumana na ŵabali ŵatatu ŵa mu Wupu Wakulongozga. Wakakondwa chomene na ivyo wakawona ndipo wakazomerezga kuti Ŵakaboni ŵa Yehova ŵali na mbiri yiwemi pa charu chose. Effendi wakawona kuti ntchiwemi nadi kuti ntchito yithu yiŵe yakuzomerezgeka ku Indonesia. Kweni wakati mazgu ghaumaliro ghakwenera kufuma kwa loya mulara wa boma la Indonesia, Marzuki Darusman.
Loya uyu nayo wakakolerana na fundo ya mulembi wa boma, kweni ŵalara ŵanyake mu boma awo ŵakatinkhanga Ŵakaboni ŵakazerezgeranga dara nkhani iyi. Ŵakaghanaghananga kuti loya uyu wawukengepo kale ndipo panjirenge munyake. Pa Juni 1, 2001, Tagor Hutasoit wakachemeka ku ofesi ya loya mulara wa boma. Tagor wakati: “Vyaka 25 kumanyuma, ni mu ofesi yeneyiyi umo ŵakanipira chikalata chakukanizga ntchito ya Ŵakaboni ŵa Yehova. Kweni pa zuŵa ili, ilo likaŵa laumaliro kwa loya uyu kugwira ntchito mu ofesi iyi, wakanipa chikalata chakuzomerezga ntchito yithu.”
Pa Malichi 22, 2002, Wupu Wakuwona vya Visopa ku Indonesia, ukalemba Ŵakaboni ŵa Yehova kuti ni chisopa chakuzomerezgeka. Mulara wa dipatimenti iyi wakaphalira ŵabali awo ŵakatumika na munthavi kuti: “Nangauli chikalata ichi chikuti chisopa chinu ntchakuzomerezgeka, kweni ndise yayi tamupani wanangwa wa kusopa. Wanangwa uwu ukufuma kwa Chiuta. Chikalata ichi, chikuyowoya kuti chisopa chinu chazomerezgeka na boma. Sono namwe muli na wanangwa uwo visopa vyose vili nawo, ndipo boma limovwiraninge.”


text:
NKHANI YA PA CHIKOPI
Lekani Kuchita Vinthu Mwachizgoŵi Waka
AUSTIN wakuŵa mu tulo para alamu yake yikulira. Kweni wakuvuluvunduka nyengo yeneyiyo pa bedi. Mbwenu wakuvwara vyakuvwara vyake vyakuchimbilira ivyo wakaŵikirathu pakweru mayiro. Kufuma apo, wakuluta kukachimbira. Kwamba chaka chamara, wakuchimbira katatu pa sabata.
Laurie wambana na mfumu wake. Wati wakwiya, wakuchimbilira mu khichini, wakutora paketi la chokoleti na kurya chose. Ndimo wakuchitira para wakwiya.
Kasi Austin na Laurie ŵali na suzgo wuli? Kwali ŵenecho ŵakumanya kwali yayi, wose ŵakwendera waka ivyo ŵali kuzgoŵera.
Imwe ke? Kasi vilipo vizgoŵi viwemi ivyo mungatemwa kuŵa navyo? Panyake mukukhumba kuti nyengo zose muchitenge maseŵero ghakukhozga thupi, mugonenge mwakukwana, panji muchezgenge na ŵabali ŵinu pafupipafupi.
Panyake mukukhumba kuti muleke vizgoŵi vinyake viheni, nga nkhukhweŵa hona, kurya chomene vyakurya vyambura kulongosoka, panji kumalira nyengo yinandi pa Intaneti.
Kuyowoya unenesko, ntchipusu yayi kuleka vizgoŵi viheni. Nakuti ŵanyake ŵali kuyowoyapo kuti vizgoŵi viheni vili nga ni bedi lakuthukira makora mu nyengo yakuzizima. Ŵakuti ntchipusu kugonapo kuluska kuwukapo.
Ipo kasi mungachita wuli kuti vizgoŵi ivyo muli navyo vimovwirani m’malo mwa kumupwetekeskani? Wonani fundo zitatu izi zakufuma mu Baibolo.


text: 26 Sono Yesu wakati wamara kuyowoya vinthu vyose ivi, wakati ku ŵasambiri ŵake:2 “Mukumanya kuti kwakhala mazuŵa ghaŵiri kuti Paska lichitike,+ ndipo Mwana wa munthu wapelekekenge kuti wapayikike pa khuni.”+3 Penepapo ŵalara ŵa ŵasembe* na ŵalara ŵa ŵanthu ŵakawungana pamoza mu luŵaza lwa wasembe mukuru uyo zina lake likaŵa Kayafa,+4 ndipo ŵakapangana+ kuti ŵamukore Yesu mwauchenjezi* na kumukoma.5 Kweni ŵakatenge: “Pa chiphikiro chara, mwakuti paleke kuwuka chivulupi pakati pa ŵanthu.”6 Apo Yesu wakaŵa mu Betaniya mu nyumba ya Simoni wavyoni,+7 kukiza mwanakazi uyo wakaŵa na supa yasangalawe. Mu supa iyi mukaŵa mafuta ghakununkhira gha mtengo wapatali. Apo Yesu wakaryanga,* mwanakazi uyu wakamupungulira mafuta pa mutu.8 Ŵasambiri ŵakati ŵawona ichi, ŵakakwiya ndipo ŵakati: “Mafuta agha ghasakazikirachi?9 Chifukwa mphanyi ghaguliskika ndalama zinandi na kuzipeleka ku ŵakavu.”10 Yesu wati wamanya ichi, wakati kwa iwo: “Mukumusuzgirachi mwanakazi uyu? Wanichitira mulimo uwemi.11 Chifukwa ŵakavu muŵenge nawo nyengo zose,+ kweni ine muŵenge nane nyengo zose chara.+12 Mwanakazi uyu wapungulira mafuta ghakununkhira agha pa thupi lane, kuti liŵe lakunozgeka kukasungika.+13 Nadi nkhumuphalirani, kulikose uko makani ghawemi agha ghamupharazgika mu charu chose, icho mwanakazi uyu wachita nacho chamuyowoyeka kuti ŵamukumbukire.”+14 Penepapo yumoza wa ŵasambiri 12, uyo wakachemekanga Yudasi Isikariyoti,+ wakaluta ku ŵalara ŵa ŵasembe,+15 wakati: “Kasi munipenge vichi kuti nimupeleke kwa imwe?”+ Ŵakapangana nayo ndalama 30 zasiliva.+16 Ntheura kufuma nyengo yira wakapenjanga m’pata uwemi kuti wamupeleke.17 Pa zuŵa lakwamba la Vingwa Vyambura Nthukumusi,+ ŵasambiri ŵakiza kwa Yesu, ŵakati: “Kasi mukukhumba kuti tikamunozgerani nkhu malo ghakulyerako Paska?”+18 Wakati: “Munjire mu msumba, ndipo mulute kwa Ngana, mukati kwa iyo, ‘Msambizgi wakuti: “Nyengo yane yakutemeka yili pafupi. Nichitenge Paska pamoza na ŵasambiri ŵane mu nyumba yako.”’”19 Ntheura ŵasambiri ŵakachita nga umo Yesu wakaŵaphalilira, ŵakanozga Paska.20 Kukati kwaŵa mise,+ wakakhala pa thebulu pamoza na ŵasambiri 12.+21 Apo ŵakaryanga, Yesu wakati: “Nadi nkhumuphalirani, yumoza wa imwe wanipelekenge.”+22 Ŵasambiri ŵakaŵa na chitima chomene na mazgu agha, ndipo waliyose wakamba kufumba Yesu kuti: “Kasi ndine, Fumu?”23 Iyo wakazgora kuti: “Uyo wakukovya pamoza na ine mu bakule ndiyo wanipelekenge.+24 Mwana wa munthu wakuluta nadi, nga umo kuli kulembekera vya iyo, kweni soka+ kwa munthu uyo wakupeleka Mwana wa munthu.+ Mphanyi chikaŵa chiwemi kuti munthu uyu waleke kubabika.”+25 Yudasi, uyo wakaŵa pafupi kumupeleka, wakati: “Rabi, kasi ndine?” Yesu wakati: “Wayowoya wekha.”26 Apo ŵakaryanga, Yesu wakatora chingwa, ndipo wakati watumbika, wakachimenya,+ ndipo pakuchipeleka ku ŵasambiri ŵake, wakati: “Torani, murye. Ichi chikwimira thupi lane.”+27 Ndipo wakatora nkhombo, wakawonga na kuyipeleka kwa iwo, wakati: “Mwanipo mose,+28 pakuti iyi yikwimira ‘ndopa zane+ za phangano,’+ izo zithiskikenge chifukwa cha ŵanandi+ kuti zakwananga zigowokereke.+29 Kweni nkhumuphalirani kuti: Nimwengeso chilichose chara chakufuma ku mpheska m’paka pa zuŵa ilo nizamumwa namwe vinyo liphya mu Ufumu wa Adada.”+30 Paumaliro, ŵakati ŵimba sumu za malumbo,* ŵakafuma na kuluta ku Phiri la Maolive.+31 Penepapo Yesu wakati kwa iwo: “Mose mukhuŵarenge chifukwa cha ivyo vinichitikirenge usiku uno, pakuti kuli kulembeka kuti: ‘Nizamutimba muliska, ndipo mskambo wa mberere uzamumbininika.’+32 Kweni para nawuskika, nizamudangira munthazi mwinu kuya ku Galileya.”+33 Kweni Petrosi wakamuzgora kuti: “Nanga ŵanyake wose ŵangakhuŵara chifukwa cha ivyo vimuchitikiraninge, ine nikhuŵarenge chara napachoko!”+34 Yesu wakati kwa iyo: “Nadi nkhukuphalira, usiku uno, pambere tambala wandalire, unikanenge katatu.”+35 Petrosi wakati kwa iyo: “Nanga kungaŵa kuti nifwenge namwe lumoza, nimukananinge chara napachoko.”+ Ŵasambiri ŵanyake wose nawo ŵakayowoya mwakuyana waka.36 Ndipo Yesu wakiza nawo ku malo ghakuchemeka Getisemane,+ ndipo wakati ku ŵasambiri ŵake: “Khalani pano apo ine nkhuluta para kukalomba.”+37 Ndipo wakatora Petrosi na ŵana ŵaŵiri ŵa Zebediya, wakamba kuŵa na chitima na kusuzgika chomene mu mtima.+38 Penepapo wakati kwa iwo: “Nili* na chitima chikuru chakuti ningafwa nacho. Khalani pano ndipo muŵenge maso pamoza na ine.”+39 Ndipo wakati walutapo panthazi pachoko, wakawa kavunama, wakalombanga kuti:+ “Adada, usange ntchamachitiko, nkhombo iyi+ yinijumphilire. Kweni nga umo ine nkhukhumbira chara, kweni umo imwe mukukhumbira.”+40 Wakawelera ku ŵasambiri ndipo wakaŵasanga kuti ŵakugona, wakati kwa Petrosi: “Kasi mungatondeka kuŵa maso pamoza na ine ora limoza?+41 Muŵe maso+ na kulutilira kulomba+ kuti muleke kuthera ku chiyezgo.+ Mzimu ngwakukhumbisiska nadi, kweni thupi ndakulopwa.”+42 Wakalutaso kachiŵiri kukalomba, wakati: “Adada, usange ntchamachitiko yayi kuti nkhombo iyi yinijumphilire kweni kuti nimwe nipera, khumbo linu lichitike.”+43 Ndipo wakizaso na kuŵasanga kuti ŵakugona, chifukwa ŵakaŵa na tulo tunandi.44 Wakati waŵaleka, wakalutaso kukalomba kachitatu, wakayowoyaso mazgu gheneghara.45 Ndipo wakawelera ku ŵasambiri, wakati kwa iwo: “Kasi pa nyengo yanthena iyi mukugona na kupumura? Wonani, ora lili pafupi kuti Mwana wa munthu wapelekeke mu mawoko gha ŵakwananga.46 Wukani, tiyeni tilutenge. Wonani, wakunipeleka wali pafupi.”47 Uku wachali kuyowoya, Yudasi yumoza wa ŵasambiri ŵake 12, wakiza pamoza na mzinda ukuru uwo ukaŵa na malupanga na zinthonga. Ŵakaŵatuma mbalara ŵa ŵasembe na ŵalara ŵa ŵanthu.+48 Sono uyo wakamwendera mphiska* wakaŵapa chimanyikwiro, wakati: “Uyo namumufyofyontha, ni mweneyuyo, mukamukore.”49 Ndipo pakuluta mwakudunjika kwa Yesu, wakati: “Monire Rabi!” ndipo wakamufyofyontha.50 Kweni Yesu wakati kwa iyo: “Nganya, wapukwa vichi?”+ Ndipo ŵakiza na kukora Yesu na kumukaka.51 Kweni yumoza wa awo ŵakaŵa pamoza na Yesu wakasolora lupanga lwake ndipo wakaheta na kuwunguzura khutu la muzga wa wasembe mukuru.+52 Penepapo Yesu wakati kwa iyo: “Wezgera lupanga lwako mu malo ghake,+ pakuti wose awo ŵakukora lupanga ŵafwenge na lupanga.+53 Kasi ukughanaghana kuti ningatondeka kuŵeyelera Adada kuti pa nyengo iyi ŵanipe viwuru vya ŵangelo vyakujumpha 12?+54 Ipo Malemba agho ghakuti vikwenera kuchitika mu nthowa iyi ghangafiskika wuli?”55 Mu ora lira, Yesu wakati ku mizinda: “Kasi mwiza na malupanga na zinthonga kuzakanikora nga ni para mukulimbana na chigeŵenga? Zuŵa lililose nkhakhalanga mu tempile kusambizga,+ kweni mukanikora chara.+56 Kweni vyose ivi vyachitika kuti ivyo zintchimi zikalemba vifiskike.”+ Ndipo ŵasambiri wose ŵakamuleka na kuchimbira.+57 Awo ŵakamukora Yesu ŵakaluta nayo kwa Kayafa+ wasembe mukuru, uko ŵalembi na ŵalara ŵakawungana.+58 Kweni Petrosi wakamulondezganga pataliko, m’paka pa luŵaza lwamukati lwa nyumba ya wasembe mukuru. Wakati wanjira, wakakhala pamoza na ŵateŵeti ŵamunyumba kuti wawone umo vimalirenge.+59 Sono ŵalara ŵa ŵasembe pamoza na wose ŵa mu Khoti Likuru la Ŵayuda* ŵakapenjanga ukaboni wautesi kuti ŵamukome Yesu.+60 Kweni ŵakawusanga chara, nangauli kukiza ŵakaboni ŵatesi ŵanandi.+ Pamanyuma, kukiza ŵakaboni ŵaŵiri61 ndipo ŵakati: “Munthu uyu wakati, ‘Ningawiskira pasi tempile la Chiuta na kulizenga mu mazuŵa ghatatu.’”+62 Ntheura wasembe mukuru wakimilira ndipo wakati kwa iyo: “Kasi ukukhala waka chete kwambura kuzgora? Ukuti wuli na ivyo ŵanthu aŵa ŵakukupanikizgira?”+63 Kweni Yesu wakakhala chete.+ Ntheura wasembe mukuru wakati kwa Yesu: “Ulape mu zina la Chiuta wamoyo ndipo utiphalire usange ndiwe Khristu, Mwana wa Chiuta!”+64 Yesu wakati kwa iyo: “Mwayowoya mwekha. Kweni nkhumuphalirani kuti: Kufuma sono muwonenge Mwana wa munthu+ wakukhala ku woko lamalyero lankhongono+ na kwiza pa mabingu ghakuchanya.”+65 Penepapo wasembe mukuru wakapalura malaya ghake ghakuwaro, wakati: “Wayuyura Chiuta! Tikukhumbirachi ŵakaboni ŵanyake? Wonani, sono mwapulika muyuyuro wake.66 Kasi imwe mukuti wuli?” Ŵakazgora kuti: “Wakwenelera nyifwa.”+67 Ndipo ŵakamuthunyira mata ku maso+ na kumutimba na mafayiti.+ Ŵanyake ŵakamutimbanga malupi kumaso,+68 ŵakati: “Iwe Khristu, chima, ni njani wakutimba?”69 Sono Petrosi wakakhala kuwaro pa luŵaza lwamukati, ndipo muteŵeti msungwana wakiza kwa iyo, wakati: “Iwe nawe ukaŵa pamoza na Yesu Mugalileya!”+70 Kweni wakakana pamaso pa wose, wakati: “Nkhuchimanya yayi icho ukuyowoya.”71 Wakati wafuma na kuluta ku chipata, msungwana munyake wakamumanya ndipo wakati ku awo ŵakaŵa penepara: “Munthu uyu wakaŵa pamoza na Yesu Munazarete.”+72 Wakakanaso, wakalapa kuti: “Nkhumumanya chara munthu uyu!”73 Pakati pajumpha kanyengo kachoko waka, awo ŵakimilira penepara ŵakiza ndipo ŵakati kwa Petrosi: “Nadi, iwe nawe uli yumoza wawo, nakuti nanga nkhayowoyero kako kakukukoleska.”74 Penepapo wakamba kutemba na kulapa, wakati: “Nkhumumanya chara munthu uyu!” Ndipo nyengo yeneyiyo tambala wakalira.75 Ndipo Petrosi wakakumbuka mazgu agho Yesu wakayowoya, ghakuti: “Pambere tambala wandalire, unikanenge katatu.”+ Ndipo wakaluta kuwaro na kulira chomene.


text: Sumu yachitengero iyo Davide wakimbira Yehova chifukwa cha mazgu gha Kushi Mubenjamini.7 A Yehova Chiuta wane, mwa imwe ndimo nkhubisama.+Niponoskani na kunithaska ku wose awo ŵakunitambuzga.+2 Para mwaleka, ŵanitwazurenge nga ni nkhalamu,+Ŵanizwanyurenge kwambura munthu wakunithaska.3 A Yehova Chiuta wane, usange nachita uheni uliwose,Usange nindachite makora,4 Usange nabudira uyo wakunichitira uwemi,+Panji usange naphanga vinthu vya mulwani wane kwambura chifukwa,*5 Mbwenu mulwani waniskere na kunikora.Wakandilizgire pasi umoyo waneNdipo uchindami wane wawumalizgire mu fuvu. (Selah)6 Wukani mu ukali winu, A Yehova.Milirani kuti mwimikane na kutukutwa kwa ŵalwani ŵane,+Wukani chifukwa cha ine, langurani kuti urunji uchitike.+7 Mitundu yimuzingilizgani,Ndipo mwimikanenge nawo kufuma kuchanya.8 Yehova ndiyo wadumurenge mulandu wa ŵanthu.+Neruzgani, A Yehova, kuyana na urunji waneKweniso kuyana na kunyoloka kwane.+9 Nkhumuŵeyani, mazgani milimo yiheni ya ŵaheni.Kweni ŵarunji muŵakhozge,+Pakuti ndimwe Chiuta murunji+ uyo wakusanda mtima+ na mukati mu maghanoghano.*+10 Chiuta ntchiskango+ chane, ni Mponoski wa awo mbakunyoloka mu mtima.+11 Chiuta ni Mweruzgi waurunji,+Chiuta wakupharazga vyeruzgo* vyake zuŵa na zuŵa.12 Usange munthu wakuwerako chara ku uheni,+ Chiuta wakunora lupanga lwake.+Wakupinda uta wake, kunozgekera kuponya.+13 Wakunozga vilwero vyake vya nyifwa.Wakunozga mivi yake yamoto.+14 Laŵiskani pa uyo wali na nthumbo ya uheni,Wakuzuwuka* suzgo na kubaba utesi.+15 Wakujima mbuna nyang’anyang’a,Kweni wakuwira mu khululu ilo wajima yekha.+16 Suzgo ilo wambiska liwelerenge pa mutu wake,+Nkhaza zake ziwenge pa luwombo lwake.17 Nilumbenge Yehova chifukwa cha urunji wake,+Nimbirenge malumbo zina la Yehova+ Wapachanya Nkhanira.+